**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Δεκεμβρίου 2022, ημέρα Πέμπτη και ώρα 10.05΄, στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δούνια Παναγίωτα, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Λογιάδης Γεώργιος και Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Επιτροπής μας με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις».

Είμαστε στην τέταρτη συνεδρίαση, τη β΄ ανάγνωση του σχεδίου νόμου και θα ξεκινήσουμε με την Εισηγήτρια της Μειοψηφίας, την κυρία Ελευθεριάδου, η οποία έχει παράλληλη υποχρέωση στην Ολομέλεια.

Έχετε το λόγο, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ, κ. Πρόεδρε.

Όπως είπα κι από την πρώτη συνεδρίαση, το νομοσχέδιο αυτό αποτελεί ένα νομοσχέδιο με συρραφές αιτημάτων από διάφορα Υπουργεία που αφορούν οικονομικά αιτήματα και, προφανώς, βιάζεται η Κυβέρνηση να τα ικανοποιήσει.

Σήμερα θα αναφερθώ μόνο σε δύο ζητήματα. Νομίζω ότι τα είπα όλα αναλυτικά και στη συζήτηση επί της αρχής και επί των άρθρων διατύπωσα τις αντιρρήσεις μας, τις προτάσεις μας, αλλά και τα θετικά άρθρα που έχει αυτό το νομοσχέδιο.

Επομένως, θα αναφερθώ στα Ναυπηγεία Σκαραμαγκά. Είναι το πρώτο που θέλω να πω. Εχθές είπα, κ. Υπουργέ, ότι μας ρωτάτε «αν θέλουμε, να πάρουν τα λεφτά τους οι εργαζόμενοι στο Σκαραμαγκά» και, φυσικά, θέλουμε να πάρουν τα λεφτά τους. Δυστυχώς, όμως, με τη ρύθμιση που φέρνετε και με τον τρόπο που την φέρνετε δεν υπάρχει καμία περίπτωση, να ικανοποιηθεί το 100% της αξίωσής τους, διότι, ουσιαστικά, τους ζητάτε να παραιτηθούν από δεδουλευμένες αποδοχές 2 ετών, οι οποίες έχουν επιδικαστεί με δικαστική απόφαση, και τους τόκους αυτών παραιτούμενοι από την κατάσχεση που έχουν κάνει. Τους λέτε, λοιπόν, «πάρτε το 50% των χρημάτων που σας οφείλουμε». Έχετε ήδη δημιουργήσει καινούργιες αξιώσεις, γιατί προχωράτε σε ομαδικές απολύσεις και θα πρέπει να δώσετε και τις αποζημιώσεις απόλυσης και τους λέτε να πάρουν το 50% των χρημάτων. Ο ΣΥΡΙΖΑ έχει καταθέσει 2 τροπολογίες το προηγούμενο καλοκαίρι για το ζήτημα αυτό, τις οποίες δεν κάνατε δεκτές.

Εκτός, όμως, από τους εργαζόμενους αυτούς με τη ρύθμιση σας δεν αντιμετωπίζεται το πρόβλημα των 160 εργαζομένων του τροχαίου υλικού των Ναυπηγείων, οι οποίοι τυπικά ανήκαν σε αποσπασμένη εταιρεία, ενώ, όπως έχει κριθεί από τελεσίδικες δικαστικές αποφάσεις, είχαν πραγματικό εργοδότη τα Ναυπηγεία Σκαραμαγκά. Οι εργαζόμενοι αυτοί, αλλά και όσοι άλλοι έχουν απαιτήσεις που απορρέουν από τη σύμβαση εργασίας ή έμμισθης εντολής, δηλαδή όσοι έχουν απαιτήσεις που συνιστούν ομαδικά πιστώματα που δεν προέρχονται από παροχή πραγματικής εργασίας, αντιμετωπίζουν τον κίνδυνο είτε της ολοσχερώς μη ικανοποίησης είτε της μη σύμμετρης ικανοποίησης των ομαδικών πιστωμάτων σε σχέση με τα υπόλοιπα ομαδικά πιστώματα.

Εμείς, λοιπόν, θα καταθέσουμε -τυπικά ενδεχομένως να μην έχει κατατεθεί ακόμα- τροπολογία, σήμερα, που θα ήθελα να τη δείτε. Δυστυχώς, επειδή μιλάω νωρίς, ενδεχομένως μέχρι το τέλος της συνεδρίασης να έχει κατατεθεί τυπικά. Θα σας παρακαλέσω να τη δείτε και να την κάνετε δεκτή γιατί, αφενός καλύπτει το νομοθετικό κενό της μη πρόβλεψης διαδικασίας αναγγελιών και επαληθεύσεων αναφορικά με τα ομαδικά πιστώματα. Αν την κάνετε δεκτή, όλοι οι εργαζόμενοι που έχουν απαιτήσεις, που συνιστούν ομαδικά πιστώματα, χωρίς όμως να προέρχονται από την παροχή πραγματικής εργασίας στην υπό ειδική διαχείριση εταιρεία, θα αναγγείλουν τις απαιτήσεις αυτές με το ίδιο δικόγραφο αναγγελίας με το οποίο θα αναγγείλουν και τις πτωχευτικές τους απαιτήσεις. Αφετέρου ο ειδικός διαχειριστής θα επαληθεύσει τις απαιτήσεις εργαζομένων που συνιστούν ομαδικά πιστώματα, χωρίς όμως να προέρχονται από την παροχή πραγματικής εργασίας στην υπό ειδική διαχείριση εταιρία, πριν προχωρήσει στη διανομή για την ικανοποίηση των απαιτήσεων των ομαδικών πιστώσεων.

Συγγνώμη για τον τρόπο που σας αναφέρω το θέμα γιατί δεν έχει κατατεθεί η τροπολογία τυπικά, αλλά επειδή πρέπει να φύγω δεν θα έχω την ευκαιρία να το κάνω μετά. Θα σας παρακαλέσω να την κάνετε δεκτή γιατί πραγματικά 160 εργαζόμενοι στο τροχαίο υλικό των ναυπηγείων κινδυνεύουν, αυτή τη στιγμή, να μην πάρουν ούτε ευρώ από τις δεδουλευμένες αποδοχές τους.

Δεύτερο θέμα στο οποίο θέλω να αναφερθώ, δεν έχω αναφερθεί καθόλου στις προηγούμενες συνεδριάσεις, είναι το Συνυποσχετικό. Πράγματι, ο ΣΥΡΙΖΑ είχε υπογράψει Συνυποσχετικό με τη ναυτιλιακή κοινότητα στο παρελθόν, το 2019, με τον νόμο 4607/2019, άρθρο 56. Εσείς, όμως, με το Νέο Συνυποσχετικό που φέρνετε, έχετε μια διάταξη που φαινομενικά είναι θετική. Εκ του αποτελέσματος θα φανεί, αν όντως θα έχει όφελος για το ελληνικό δημόσιο. Τι κάνετε δηλαδή; Αυξάνετε το ελάχιστο ποσό της νέας οικειοθελούς παροχής σε 60 εκατομμύρια ευρώ ανά έτος, αντί 40 εκατομμύρια ευρώ. Αυτό, φαινομενικά, είναι θετικό. Κι εμείς θα είμασταν διατεθειμένοι ακόμα και να το υπερψηφίσουμε, αν δεν υπήρχε όμως η μείωση του συντελεστή οικειοθελούς παροχής για τα εισοδήματα επί μερισμάτων πλοιοκτητριών εταιρειών που εισάγονται στην Ελλάδα, από το 10% που ήταν στο Συνυποσχετικό το δικό μας του 2019, σε 5%.

Κύριε Υπουργέ, μην με διακόπτετε. Θα έχετε την ευκαιρία να πείτε ό,τι θέλετε στη συνέχεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα είστε εδώ να ακούσετε όμως γιατί, χθες, τα ανέφερα αυτά.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Δυστυχώς, ήμουν εδώ και σας άκουσα μέχρι το τέλος. Μαζί φύγαμε από την Επιτροπή. Και το ότι δεν θα είμαι εδώ, οφείλεται στο ότι ο Πρόεδρος της Επιτροπής Δικαιοσύνης δεν δέχθηκε το αίτημά μου να αλλάξει η ώρα της σημερινής Επιτροπής, για το νομοσχέδιο του Υπουργείου Δικαιοσύνης, για να μπορώ να είμαι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κανένα θέμα. Ας ολοκληρώσει, η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Φαντάζομαι, ότι, για το θέμα αυτό, θα γίνει εκτεταμένη συζήτηση, σήμερα. Λυπάμαι που δεν θα είμαι η αλήθεια είναι, αλλά δεν ευθύνομαι εγώ γι’ αυτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν χρειάζεται εκτεταμένη συζήτηση. Δύο απλά πράγματα είναι για να γίνουν κατανοητά.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Επομένως, εμείς σας ζητούμε. Αυτή εδώ, είναι μια σκανδαλώδης ρύθμιση την περίοδο που την φέρνετε. Είναι ένα τεράστιο δώρο στους εφοπλιστές. Από τη μία, προσπαθείτε να κερδίσετε τις εντυπώσεις αυξάνοντας την οικειοθελή παροχή από 40 εκατομμύρια σε 60 εκατομμύρια ευρώ ανά έτος και από την άλλη, μειώνετε το συντελεστή οικειοθελούς παροχής για τα εισοδήματα εκ μερισμάτων από 10% σε 5%.

Εμείς λοιπόν ζητάμε να πάρετε πίσω τη δεύτερη ρύθμιση την πρώτη στη σειρά στο άρθρο, δηλαδή τη μείωση στην οικειοθελή παροχή για τα εισοδήματα εκ μερισμάτων για να μπορέσουμε να κάνουμε δεκτή τη δεύτερη ρύθμιση που εκ του αποτελέσματος βέβαια θα φανεί και πόσο αποτελεσματική θα είναι. Θα σας ρωτήσουμε και τι έγινε και τι κατέβαλαν, οι εφοπλιστές από το προηγούμενο συνυποσχετικό, τι κατέβαλαν πραγματικά. Και μάλιστα, λέω ότι είναι φαινομενικά θετική η ρύθμιση το να αυξάνετε την οικειοθελή παροχή σε 60 εκατομμύρια από 40 εκατομμύρια, διότι η μείωση είναι οριζόντια, άρα όσο μεγαλύτερα τα εισοδήματα τόσο μεγαλύτερη απαλλαγή και δεν δίνονται στοιχεία για το ποσό που ήταν η μέση χαμηλότερη ελάχιστη παροχή.

 Επομένως, πέραν του ότι ζητάμε να πάρετε πίσω τη μείωση του συντελεστή για τα εισοδήματα από τα μερίσματα, ρωτάμε και πόσο ήταν τα έσοδα της παροχής τα προηγούμενα έτη. Για παράδειγμα σε βάθος πενταετίας και πόσο εκτιμάται ότι θα είναι από εδώ και πέρα. Και επίσης, πόσο θα είναι η απώλεια εσόδων στο κρατικό ταμείο διότι, δεν έχει γίνει καμία εκτίμηση γι΄ αυτό στην ειδική Έκθεση.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σταικούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα κάνω δύο μόνο πολύ σύντομες πολιτικές ερωτήσεις. Χρησιμοποιήσατε τη λέξη σκανδαλώδη. Να θυμίσω ότι το νομοσχέδιο το συζητάμε τρεις ημέρες, δεν έχει αλλάξει κάτι και δεν έχω δει σχετική διατύπωση άρα, απορώ πώς ξαφνικά σήμερα προέκυψε κάτι σκανδαλώδες που δεν έχετε πει σε όλες σας τις τοποθετήσεις επί δύο ημέρες. Μήπως λόγω κάποιων δημοσιευμάτων, λίγων, τα οποία θέτουν και ερώτημα, για το γιατί εισάγουμε οικειοθελή συνεισφορά εφοπλιστών, που κάνουν λάθος γιατί το έχετε εισάγει εσείς, ο ΣΥΡΙΖΑ. Γιατί βλέπω κάποια δημοσιεύματα σήμερα και βιάζεστε απλώς, χωρίς να έχετε εικόνα της διατύπωσης του 2013 και του 2019. Είστε σίγουρη ότι είναι το ίδιο; Έχετε διαβάσει τα κείμενα; Γιατί βιαστήκατε να πείτε το 2013. Μάλλον δεν έχετε διαβάσει καλά τα κείμενα.

Και ένα δεύτερο θέμα. Θα ήθελα παρακαλώ, κυρία συνάδελφε, καθώς είπατε ότι -πρώτη πρόταση- το νομοσχέδιο είναι συρραφή αιτημάτων από διάφορα Υπουργεία, να μου πείτε ποια είναι τα αιτήματα και ποιων Υπουργείων που είναι στο νομοσχέδιο εδώ; Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κ. Πρόεδρε, επειδή θα επαναλάβω αυτά που είπα χθες σε ερώτηση του κ. Κουρουμπλή στη συνεδρίαση με τους φορείς, έτσι στην δεύτερη συνεδρίαση, απάντησα στα ίδια ακριβώς ερωτήματα και ήμουν ξεκάθαρος. Θα επαναλάβω τα ίδια πράγματα.

Έχουμε το συνυποσχετικό που υπέγραψε η Κυβέρνηση του ΣΥΡΙΖΑ, ο κ. Τσίπρας με την ναυτιλιακή κοινότητα, με τον κύριο Βενιάμη τότε, με το νόμο 4607/2019. Συντελεστής στα μερίσματα 10%, ελάχιστο ποσό οικειοθελούς παροχής. Οικειοθελούς παροχής, κυρία συνάδελφε, γιατί βλέπω εδώ δημοσίευμα εφημερίδας που πρόσκειται στον χώρο σας που λέει ότι ΄΄αυτό, η οικειοθελής συνεισφορά των εφοπλιστών δείχνει την πολιτική επιλογή της Κυβέρνησης, η οποία κινείται στη λογική «αν θέλετε μας δίνετε»΄΄. Διαφεύγει της προσοχής, όμως, ότι αυτό έγινε το 2019 με το νόμο 4607. Η λογική αυτή «αν θέλετε μας δίνετε», είναι η επιλογή της Κυβέρνησης του κυρίου Τσίπρα, του ΣΥΡΙΖΑ. Συντελεστής επί των εισαγομένων μερισμάτων 10%, ελάχιστο ποσό οικειοθελούς παροχής 40 εκατομμύρια.

Τα αποτελέσματα: Έτος δήλωσης 2019 με το συνυποσχετικό το δικό σας. Δηλωθέντα ποσά 298.371.847,39 ευρώ. Οικειοθελή παροχή 10% πάνω στο ποσό αυτό. 29.837.184,74 ευρώ. Απαιτούμενη ελάχιστη οικειοθελή παροχή, βάσει αυτής της λογικής «αν θέλετε μας δίνετε» του ΣΥΡΙΖΑ, 40 εκατομμύρια. Ποσό ελλείμματος με το 10% συντελεστή, δεν επαρκεί να φτάσει τα 40 εκατομμύρια, 10.162.815,40 ευρώ.

Έτος δήλωσης 2020. Δηλωθέντα ποσά 292.972.391,61 ευρώ. Οικειοθελή παροχή 10% συντελεστής του ΣΥΡΙΖΑ. 29.297.239,16 ευρώ. Απαιτούμενη ελάχιστη οικειοθελή παροχή 40 εκατομμύρια, δεν επαρκεί το 10% ο συντελεστής για να φτάσουμε τα 40 εκατομμύρια. Είναι ξεκάθαρο ότι είναι 30 εκατομμύρια. Υπόλοιπο ποσό ελλείμματος 10.702.760,80 ευρώ. Ποσό συνολικού ελλείμματος τη διετία, γιατί βάσει του συνυποσχετικού του ΣΥΡΙΖΑ του 4607, ανά διετία, μπορούμε να κάνουμε τον έλεγχο του ελλείμματος, 2019, 2020: 20.865.576,20 ευρώ.

Είχατε νομοθετήσει, κύριοι συνάδελφοι, τότε τον τρόπο βεβαίωσης και είσπραξης του ποσού αυτού; Φυσικά και όχι. Έρχεται η Κυβέρνηση της Νέας Δημοκρατίας το 2022 και συγκεκριμένα με το νόμο 4916/2022 θεσμοθετεί τη διαδικασία για να καταστεί δυνατή η βεβαίωση και είσπραξη του ελλείμματος, που όπως είπα προηγουμένως υπολογίζεται στα 20.865.576,20 ευρώ. Έρχεται η Ανεξάρτητη Αρχή Δημοσίων Εσόδων με την απόφαση του Διοικητή, βάσει του νόμου που θεσμοθετήσαμε εμείς για το πως θα εισπράξουμε το έλλειμμα. Επειδή με την αβλεψία του ΣΥΡΙΖΑ τη συγκεκριμένη περίοδο δεν είχε προβλεφθεί πως θα εισπραχθεί αυτό το έλλειμμα. Η Ε2080 στις 10.11.22 εγκύκλιος του Διοικητή της ΑΑΔΕ, που με αυτή την εγκύκλιο ανατέθηκε η άμεση βεβαίωση του ελλείμματος του ποσού των 20.865.576,20 ευρώ στη ΔΟΥ Πλοίων Πειραιά, το οποίο όπως προβλέπεται, θα εισπραχθεί εντός μηνός από τη βεβαίωση του. Αυτή είναι η διαδικασία.

Και ερχόμαστε τώρα με το νέο Συνυποσχετικό που συζητάμε σήμερα, μια πρόσθετη πράξη πάνω στο δικό σας στη λογική «αν θέλετε μας δίνετε», -πάνω στην δική σας λογική, ερχόμαστε και τι κάνουμε;- και μειώνουμε τον συντελεστή από το 10% στο 5% για να συμπίπτει με τη γενική διάταξη της φορολόγησης των μερισμάτων, με το άρθρο 40 και 64, με την προεκλογική μας δέσμευση, που έλεγε ότι τα μερίσματα θα φορολογηθούν από το 10% στο 5%. Την πρώτη μείωση μην ξεχνάτε την κάνετε εσείς από το 15% στο 10%, η δική σας Κυβέρνηση. Η προεκλογική μας δέσμευση, το 10% στο 5%, συμπίπτει με αυτή τη γενική διάταξη.

Τι κάνουμε όμως; Ερχόμαστε και λέμε ότι το ελάχιστο ποσό οικειοθελούς παροχής το πάμε από τα 40 στα 60 εκατομμύρια. Και ερχόμαστε στην κυρία Ελευθεριάδου, στην πράξη ισχύει αυτό; Φυσικά και στην πράξη ισχύει. Όταν με το 10% συντελεστή στα μερίσματα φτάνουμε στα 30 εκατομμύρια και δεν καλύπτουμε τα 40, θα μπορέσουμε να καλύψουμε τα 60; Σας ευχαριστώ πολύ.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Το ερώτημα είναι αν έχουν πληρώσει έστω και αυτά τα 75 εκατομμύρια οι εφοπλιστές.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αυτό απάντησα προηγουμένως. Ένα λεπτό, κύριε Πρόεδρε, για να κλείσει και αυτό. Σας είπα προηγουμένως ότι για το έτος δήλωσης 2019 από τα 298 περίπου εκατομμύρια, τα 30 εκατομμύρια καταβλήθηκαν. Για το υπόλοιπο ποσό, το έλλειμμα μέχρι τα 40 εκατομμύρια, δεν υπήρχε η διαδικασία. Δεν πρόβλεψε ο ΣΥΡΙΖΑ όταν νομοθέτησε με το ν.4607, αν είναι ελλειμματικό το ποσό πώς θα εισπραχθεί; Και ήρθε η Κυβέρνηση της ΝΔ και ακολουθεί τη διαδικασία, όπως σας είπα προηγουμένως. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Υφυπουργό για τις σαφείς απαντήσεις.

Τον λόγο έχει ο κ. Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας):** Κύριε Πρόεδρε, κύριοι Υπουργοί, κυρίες και κύριοι συνάδελφοι, καλημέρα σε όλους, καλό μήνα και καλές γιορτές και καλό χειμώνα. Επειδή έχουμε εξαντλήσει κάθε λεπτομέρεια στο σχέδιο νόμου που συζητάμε, σήμερα θα ασχοληθούμε με ένα γενικότερο σχολιασμό των όσων ακούστηκαν σε αυτή την αίθουσα. Θα μου επιτρέψετε να ξεκινήσω, πρώτα και πάνω απ’ όλα, με το ότι είναι θετικό το ότι, σχεδόν η μεγάλη μερίδα των κομμάτων που συμμετέχουν σε αυτή τη συζήτηση, στο μεγάλο κομμάτι του σχεδίου νόμου συμφωνεί με τις ρυθμίσεις του. Αυτό είναι πάρα πολύ θετικό. Πήραν ξεκάθαρη θέση, ιδιαίτερα σε όσες αφορούν παροχές προς τους πολίτες, για να αντιμετωπίσουν τα προβλήματά τους. Αυτό είναι, επαναλαμβάνω, το πιο θετικό.

Θα ξεκινήσω, όμως, από αυτά που ακούστηκαν, σε σχέση με τη νομοθέτηση, τις παρατάσεις, την πρόχειρη νομοθέτηση, αποσπασματική κ.λπ., μυρίζουν εκλογές κ.λπ.. Δεν υπάρχει σχέδιο νόμου και στην Ολομέλεια και σε οποιαδήποτε Επιτροπή σε αυτή την κοινοβουλευτική περίοδο, εδώ και τρία χρόνια, που ο ΣΥΡΙΖΑ να μην λέει ότι είναι προεκλογική περίοδος. Το λέει συνεχώς από την επόμενη μέρα των προηγούμενων εκλογών, δηλαδή με λίγα λόγια όποια εποχή και να ήρθε σχέδιο νόμου, ότι όλοι οι νόμοι ήταν πρόχειροι, ήταν αποσπασματικοί, ήταν ελλιπείς, ήταν κατ’ εντολή άλλων και άλλων. Αυτή είναι η μόνιμη επωδός της Αξιωματικής Αντιπολίτευσης σε κάθε νομοθετική πρωτοβουλία της κυβέρνησης. Απαντούμε, λοιπόν. Μυρίζουν εκλογές ναι, σύμφωνα με το Σύνταγμα της χώρας. Σε ένα μήνα μπαίνουμε στο 2023, τελειώνει η κοινοβουλευτική περίοδος, αυτή που διανύουμε και υποχρεωτικά και σύμφωνα με το Σύνταγμα της χώρας θα πάμε σε εκλογές. Μη βιάζεστε όμως, επειδή θα βγει ο χειμώνας, θα μπούμε στην άνοιξη και πλησιάζοντας το καλοκαίρι θα δούμε.

 Πρόχειρη νομοθέτηση. Αν γυρίσουμε λίγο πίσω κάποιοι από εμάς που ήταν και στην προηγούμενη κοινοβουλευτική περίοδο, θα θυμηθούμε τότε τι σήμαινε πρόχειρη νομοθέτηση. Υπήρχαν νομοθετήματα, τα οποία έλεγαν καταργείται ο τάδε νόμος, με κεφάλαια, με 700 σελίδες. Δεν ξέρω αν το θυμάστε κύριε συνάδελφε εσείς, είστε παλιός και έμπειρος. Θυμάστε τι γινόταν, 700 σελίδες μέσα σε δύο μέρες και δεν προλάβαινε να διαβάσει κανένας τίποτα. Ήταν, βέβαια, κατ’ εντολή άλλων τότε. Τότε ήταν που ήταν τα μνημόνια, που υπέγραψε ο ΣΥΡΙΖΑ χωρίς καμία προϋπόθεση.

Εδώ όμως τώρα, η Κυβέρνηση, με πολύ προσεκτικό τρόπο και εφαρμόζοντας το πρόγραμμά της, νομοθετεί σε ένα περιβάλλον πολλαπλών χρήσεων για να προστατέψει όλες τις κοινωνικές ομάδες και αυτό το κάνει με πλήρη γνώση των υποχρεώσεών της απέναντι στο κοινωνικό σύνολο και σε αυτή την επίγνωση γνώση περιλαμβάνεται και το σχέδιο νόμου που σήμερα συζητούμε.

Δεν μπορώ να μην σχολιάσω ότι χθες ακούστηκαν σε αυτή την αίθουσα τρελά πράγματα. Λέει, καταρρέει το αφήγημα της Κυβέρνησης για την έκρηξη της τουριστικής ανάπτυξης και του τουρισμού στον τόπο, εξαιτίας του γεγονότος ότι τα τουριστικά λεωφορεία σε ορισμένες περιοχές της Ελλάδας δεν έχουν δουλειά, γιατί δεν το προτιμούν οι τουρίστες, έχουν τα δικά τους μέσα που μετακινούνται, μετακινούνται περισσότερο με αεροπλάνα, άλλοι με καράβια και χρησιμοποιούν τα τουριστικά λεωφορεία.

Αν αυτό είναι κριτήριο, να περιγράψουμε τη βούληση των τουριστών και πώς πρέπει να τους υποχρεώσουμε. Δηλαδή, η Πολιτεία τι πρέπει να κάνει; Να υποχρεώσει τους τουρίστες που έρχονται, σώνει και καλά, να μισθώνουν τουριστικά λεωφορεία; Αυτό είναι πρωτάκουστο πράγμα. Καταρρέει, δηλαδή, ολόκληρο αφήγημα, επειδή δεν μισθώνονται τουριστικά λεωφορεία για την έκταση του τουρισμού; Και εν πάση περιπτώσει, η Κυβέρνηση αναγνωρίζοντας τις δυσκολίες που ο κλάδος των τουριστικών λεωφορείων και των τουριστικών γραφείων αντιμετωπίζει, γι’ αυτό παρατείνει κατά τις διατάξεις νομοσχεδίου τα θετικά εκείνα στοιχεία φορολογίας, ούτως ώστε να μπορούν να ανταπεξέλθουν.

Βεβαίως, εκείνο που με συγκίνησε ιδιαίτερα χθες ήταν η φιλότιμη προσπάθεια που έκανε ο συνάδελφος κύριος Κόκκαλης να αποσείσει τις ευθύνες του ΣΥΡΙΖΑ από τη νομοθέτηση για τους πλειστηριασμούς και για τις εταιρείες που αγοράζουν το ιδιωτικό χρέος. Δηλαδή, έκανε μια προσπάθεια ο άνθρωπος σύμφωνα με τη λογική, αν θυμάστε παλιά το μάθημα που δίδασκαν σε γυμνάσια, μάθημα λογικής. Παραδείγματος χάριν, το μπουζούκι είναι όργανο, ο αγροφύλακας είναι όργανο, άρα ο αγροφύλακας είναι μπουζούκι. Αυτή ήταν η λογική. Ναι, ο αγροφύλακας είπα, κύριε συνάδελφε, που δεν υπάρχει πλέον κανένας.

Ποιος μπορεί να ξεχάσει το κυνήγι του συντρόφου Λαφαζάνη σε όλα τα στενά του Κολωνακίου και των Εξαρχείων και με τι επίκληση νόμου; Περί εσχάτης προδοσίας. Το θυμάστε αυτό, κύριε συνάδελφε; Δεν πιστεύω να μην το θυμάστε; Πόσες φορές συλλάβατε το συνάδελφό σας Λαφαζάνη και άλλους ακτιβιστές;

 **ΚΩΝΣΤΑΝΤΙΝΟΣ ΜΠΑΡΚΑΣ:** (*Ομιλεί εκτός μικροφώνου*) Ούτε μία. Καταθέστε στοιχεία.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας):** Ούτε μία; Κύριε Μπάρκα, εσείς, όταν θα έρθει η ώρα σας να μιλήσετε, δεν σας επιτρέπω να μου απευθύνεστε με αυτό το ύφος. Σε εμένα δεν θα απευθύνεστε με αυτό το ύφος. Κύριε Πρόεδρε, να τον ανακαλέσετε στη τάξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ. Συνεχίστε κύριε Κοντογεώργο.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας):** Είναι σίγουρο ότι οι Συριζαίοι τα ξέχασαν όλα αυτά, αλλά οι πολίτες δεν τα ξέχασαν, οπότε μάταιος κόπος.

Κύριε Πρόεδρε κλείνοντας, γιατί δεν θέλω να συνεχίσω άλλο, θέλω, για άλλη μια φορά, να ευχαριστήσω όλους εκείνους τους συναδέλφους που με σοβαρότητα αντιμετώπισαν τα πολύ σημαντικά θέματα του σχεδίου και αν υπάρχει και καμιά οποιαδήποτε παράλειψη είναι γεγονός ότι για αυτό γινόταν αυτή η συζήτηση εδώ. Εγώ γνωρίζω ότι και οι Υπουργοί έχουν καλή πίστη να κάνουν εκείνες τις απαραίτητες νομοθετικές βελτιώσεις, για να είναι ένα χρήσιμο νομοθέτημα, προς εξυπηρέτηση των πολιτών και των κοινωνικών ομάδων του κοινωνικού συνόλου. Και θέλω να πω, για άλλη μια φορά να τονίσω, να συγχαρώ τον Υπουργό Οικονομικών και τον Υφυπουργό που είναι εδώ σήμερα και έχω πει πολλές φορές ότι αυτός ο Υπουργός Οικονομικών, ο κ. Σταικουρας, είναι ο μοναδικός Υπουργός Οικονομικών της τελευταίας εικοσαετίας που μειώνει φόρους και τέλη. Είναι ο μοναδικός. Βέβαια, ότι και να μειώσεις από ένα κράτος που έχτισε ο ΣΥΡΙΖΑ με ληστρική επιδρομή φόρων και τελών, θέλει πολύ χρόνο, θέλει μια τετραετία ακόμα.

Ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Κοντογεώργο. Το λόγο έχει ο Ειδικός Αγορητής του Κινήματος Αλλαγής, κ. Σκανδαλίδης.

 **ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ κύριε Πρόεδρε. Και σήμερα θα ΄μαι πάρα πολύ σύντομος. Δυο τρία σχόλια θέλω να κάνω. Καταρχήν, κύριε Υπουργέ, θα δείτε σήμερα τις τράπεζες, τις είδατε; Πείτε μας. Κάτι διαβάζουμε, ότι θα δείτε τις τράπεζες σήμερα και ότι θα σας φέρουν τις προτάσεις τους για το θέμα των δανείων των ευάλωτων νοικοκυριών.

Εμείς έχουμε μια άποψη γι’ αυτό. Το θέμα είναι, πώς γίνεται αυτή η συζήτηση και κάτω από ποιους όρους και αν η Κυβέρνηση έχει τη δύναμη να επιβάλλει κάποιες προτάσεις και αποφάσεις της και να μην κρύβεται πίσω από την αυτονομία των τραπεζών, διότι εδώ συμβαίνουν πράγματα τα οποία είναι εξόχως ανησυχητικά. Και λέω, ότι κατά την άποψη τη δική μας, θα έπρεπε -μια που αναφέρατε το ισπανικό παράδειγμα- να κάνετε και μια ολοκληρωμένη πρόταση και να την επιβάλλετε, όπως η ισπανική κυβέρνηση στις τράπεζες.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Οικειοθελής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ωραία, η ουσία είναι μία, ότι αυτή τη στιγμή κερδοσκοπούν ασύστολα σε βάρος των ανθρώπων οι τράπεζες και η Κυβέρνηση πρέπει να πάρει θέση σαφή και κατηγορηματική, όχι ρητορικά, να επιβάλλει λύση στο πρόβλημα, να χρησιμοποιήσει το ισπανικό μοντέλο, να κάνει κάτι διαφορετικό; Ας το αποφασίσει, δεν μπορεί να έρχονται σήμερα οι τράπεζες και να λένε, «φτιάξτε άλλο ένα Ταμείο που θα βάζει το Κράτος χρήματα για να συγχρηματοδοτεί τις δόσεις και τα άλλα που θα πρέπει να πληρώσουν οι άνθρωποι», όταν οι τράπεζες αυτή τη στιγμή έχουν τεράστια επιτόκια και ανεβάζουν συνεχώς τα επιτόκια και κρατάνε τρομακτικά χαμηλά τα επιτόκια καταθέσεων και αυξάνουν συνέχεια τα επιτόκια δανεισμού και κερδοσκοπούν ασύστολα. Φορολογήστε τα υπερκέρδη των τραπεζών από αυτή τη διαδικασία για όσο διάστημα κρατά αυτό, κάντε κάτι τέτοιο, πέστε τι πρέπει να γίνει επιτέλους. Δεν μπορεί να συνεχίζεται αυτή η διελκυστίνδα, να «πετάει το μπαλάκι» η Κυβέρνηση στις τράπεζες και οι τράπεζες στην Κυβέρνηση και να ζητάνε συνεχώς και περισσότερα οι τράπεζες. Λοιπόν, αν αυτό θεωρείτε ότι σας διευκολύνει σε μια διαπραγμάτευση που θα κάνετε μαζί τους, να την κάνετε και να είστε σκληρός και να μας πείτε και τα αποτελέσματά της και να μας πείτε με συγκεκριμένο τρόπο, όχι όπως κάθε φορά ρωτάμε, «πέστε μας πόσα πλήρωσαν μέχρι τώρα οι εφοπλιστές», δεν μας λέτε πόσα και πώς αυτό το μέτρο έχει μέχρι τώρα αξιοποιηθεί. Εμείς πληροφορίες ζητάμε, δεν κάνουμε αντιπολίτευση για την αντιπολίτευση, ζητάμε πληροφορίες για να πάρουμε θέση πάνω στα συγκεκριμένα προβλήματα και νομίζω ότι αυτό είναι πάρα πολύ καθαρό.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδερφε, συγγνώμη. Για τις τράπεζες έχω τοποθετηθεί δημόσια, όταν υπάρχουν ανακοινώσεις θα υπάρξουν. Άλλα το άλλο που είπατε, για το πόσα εισπράχθηκαν, έχει βγει ανακοίνωση σήμερα, έχει βγει συγκεκριμένη ανακοίνωση, 367.067.027,54 ευρώ. Βεβαιώθηκαν χθες, εισπράττονται μέχρι τέλος του έτους και είμαστε η μοναδική χώρα που έχουμε φορολογήσει 90% και από τις λίγες που έχουμε εισπράξει. Φορολογήσαμε 90% για το πρώτο εξάμηνο του 2022 τις εταιρείες που είπατε για την ηλεκτρική ενέργεια.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Δεν είπα αυτό εγώ, είπα για το νομοσχέδιο το συγκεκριμένο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι, απάντησε, κύριε Σκανδαλίδη ο Υφυπουργός, μπορείτε να τα δείτε από τα πρακτικά, είναι πολύ αναλυτικά τα στοιχεία.

 **ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Δεύτερον, σε ότι αφορά το θέμα που έχει σχέση με τους πλειστηριασμούς. Ας σταματήσει πια αυτή η διελκυστίνδα και η κωμωδία της αντιπαράθεσης ανάμεσα στη Νέα Δημοκρατία και στον ΣΥ.ΡΙΖ.Α., διότι είναι σαφή τα πράγματα. Ο ΣΥ.ΡΙΖ.Α. έχει νομοθετήσει τους ηλεκτρονικούς πλειστηριασμούς και τους ενίσχυσε, η Νέα Δημοκρατία ήρθε με το Πτωχευτικό Δίκαιο, το απαράδεκτο που νομοθέτησε, να αποτελειώσει το θέμα. Αυτή είναι η ουσία. Τώρα, το να «πετάει ο ένας το μπαλάκι στον άλλον», δεν έχει καμία σημασία, εμείς και στις δύο περιπτώσεις καταψηφίσαμε και τη μια περίπτωση των ηλεκτρονικών πλειστηριασμών και το Πτωχευτικό Δίκαιο, που ολοκληρώνει την καταστροφή των ανθρώπων που είναι ευάλωτοι και που έχουν το τεράστιο αυτό πρόβλημα με τα σπίτια τους και με τα δάνεια τους.

Ένα τρίτο, που έχει σχέση με τα θέματα της ανάπτυξης και των επενδυτικών σχεδίων και την άποψη του κ. Υπουργού, έχουμε τη συζήτηση τις επόμενες μέρες για τον Προϋπολογισμό, νομίζω εκεί μπορούμε να αναφερθούμε αναλυτικά.

Εγώ θέλω να επαναλάβω, ότι ενώ η επιφύλαξή μας είναι επί της αρχής του νομοσχεδίου και θα τοποθετηθούμε στην Ολομέλεια, για τα επιμέρους θέματα, όποια από τα άρθρα θεωρούμε ότι είναι θετικά- και είναι πάρα πολλά από αυτά θετικά- θα τα υπερψηφίσουμε και οποία θεωρούμε ότι είναι αρνητικά, θα τα καταψηφίσουμε.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, ευχαριστούμε πολύ τον κ. Σκανδαλίδη και περνάμε στην Ειδική Αγορήτρια του Κ.Κ.Ε., την κυρία Μανωλάκου.

 **ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ)**: Ευχαριστώ πολύ κύριε Πρόεδρε. Κύριε Υπουργέ, μας είπατε ότι με αυτό το φορολογικό νομοσχέδιο ενισχύεται το διαθέσιμο εισόδημα των πολιτών. Μακάρι, να ίσχυε κάτι τέτοιο. Η αλήθεια είναι, ότι η παράταση αναστολής του ΦΠΑ στα ακίνητα ή στις μεταβιβάσεις ακίνητης περιουσίας ή η αναστολή του 5% στα νοσήλια στις μονάδες χρόνιας αιμοκάθαρσης στο Δημόσιο και άλλα, χάνει έσοδα το Κράτος από τις φοροαπαλλαγές των επιχειρηματιών και δεν έβαλα το κοσμοπολίτικο τεράστιο κεφάλαιο των εφοπλιστών. Για αυτούς είναι το νομοσχέδιο. Εδώ αφήνετε έξω ακόμα και εργαζόμενους στο τροχαίο υλικό, χρόνια τώρα το βάζουμε, το αγνοείτε και εσείς και ο ΣΥΡΙΖΑ.

Τελικά, οι εργατικές οικογένειες προσπαθούν να χωρέσουν τα έξοδα που αυξάνονται στους καθηλωμένους μισθούς και τα λεγόμενα μέτρα ανακούφισης της Κυβέρνησης, εμείς λέμε ότι, είναι εμπαιγμός για το λαό. Όχι μόνο δεν ανακουφίζουν φτωχούς, αλλά οδηγούν τους φτωχούς να πληρώνουν για τους φτωχότερους, γιατί η κυβέρνηση θωρακίζει και προστατεύει τα κέρδη των λίγων. Λέτε, ότι θα εκτροχιαστούν τα δημοσιονομικά, αν καταργηθούν οι άδικοι φόροι στα καύσιμα, την ενέργεια, στα είδη λαϊκής κατανάλωσης. Όμως, η ίδια η Κυβέρνηση, μέσα και από αυτό το φορολογικό νομοσχέδιο, ετοιμάζει νέα δώρα στο κεφάλαιο, όπως και πολλά ποσά δίνονται σε πολεμικούς εξοπλισμούς, δίπλα σε όσους έχετε ψηφίσει μαζί με τον ΣΥΡΙΖΑ και το ΠΑΣΟΚ. Η ίδια η καπιταλιστική ανάπτυξη, οδηγεί σε αυξήσεις των τιμών.

Η σημερινή, λοιπόν, οικονομία αντέχει τη συρρίκνωση της φορολογίας στα κέρδη των λίγων, αλλά όχι την κατάργηση του ΦΠΑ και του ειδικού φόρου κατανάλωσης. Η σημερινή οικονομία αντέχει τις δεκάδες φοροαπαλλαγές για τους εφοπλιστές, αλλά όχι μέτρα ενίσχυσης των συστημάτων υγείας. Αντίθετα, υπονομεύεται και απαξιώνεται η δημόσια υγεία και με το νομοσχέδιο αυτό, που συζητιέται σήμερα στην Ολομέλεια και οι νοσοκομειακοί γιατροί απεργούν, είναι στους δρόμους διαμαρτυρόμενοι και απαιτώντας την απόσυρσή του.

Η σημερινή οικονομία αντέχει, λοιπόν, τους εξοπλισμούς μαμούθ, αλλά όχι την αύξηση στις συντάξεις και επαναφορά της 13ης και 14ης και την κατάργηση των πράσινων φόρων στην ενέργεια που μαζί με το ΣΥΡΙΖΑ τα προωθήσατε, ούτε προχωράτε στη γενναία μείωση και το πλαφόν στις τιμές στα βασικά είδη διατροφής, την επιδότηση ενοικίου για λαϊκά νοικοκυριά. Τι βιώνουμε, αυτή την περίοδο; Θα κληθούν τα λαϊκά νοικοκυριά να πληρώσουν, τώρα το Δεκέμβρη, 400 με 500 εκατομμύρια ευρώ ως επιπλέον τόκους στις δόσεις των δανείων τους, εξαιτίας των απανωτών αυξήσεων στα επιτόκια από την Ευρωπαϊκή Κεντρική Τράπεζα. Θα πείτε, δεν φταίμε εμείς. Όμως, τι μέτρα προστασίας παίρνετε, όταν ξέρετε και υπάρχουν τα στοιχεία ότι πριν ακόμα από αυτές τις αυξήσεις, ένα στα τρία στεγαστικά δάνεια που είχαν ρυθμιστεί τον προηγούμενο χρόνο, έχουν ήδη κοκκινήσει εκ νέου. Οι τραπεζικοί όμιλοι και τα κοράκια των funds, στους οποίους κατέληξαν επιπλέον δάνεια αξίας 8 δισεκατομμυρίων το πρώτο τρίμηνο του έτους, ακονίζουν πάλι τα μαχαίρια. Η γκάμα των εκβιασμών και πιέσεων, που έχουν στη διάθεσή τους με τους νόμους και της Νέας Δημοκρατίας και του ΣΥΡΙΖΑ και του ΠΑΣΟΚ, είναι πραγματικά ανεξάντλητη και τους επιτρέπει να βγάλουν και από τη μύγα ξύγκι για να αβγαταίνουν τα κέρδη τους. Ενδεικτικά, μια και μόνο τράπεζα αναμένεται στους επόμενους μήνες να ρίξει στην αγορά σπίτια αξίας πάνω από 100 εκατομμύρια ευρώ. Εσείς μέσα από αυτό το φορολογικό νομοσχέδιο, τι κάνετε; Προστατεύετε τον επιχειρηματία του real estate και τις ιδιωτικές επενδύσεις. Αυτή είναι η ταξική σας πολιτική, άδικη και απάνθρωπη.

Θα αναφερθώ τώρα σε μερικά άρθρα, που δεν πρόλαβα χτες και κυρίως στο κεφάλαιο που αναφέρεται στις μισθολογικές ρυθμίσεις.

Το άρθρο 36, παροχές επικουρικού προσωπικού. Εδώ, αλλάζετε μια διατύπωση. Τον όρο επιδόματα, τον λέτε παροχές. Η ουσία δεν είναι αυτή η αλλαγή των όρων, εξάλλου η Ελληνική γλώσσα είναι πολύ πλούσια, αλλά αυτή καθαυτή η επικουρικότητα, οι συνθήκες δουλειάς, αμοιβών και άλλα. Αυτά πρέπει να βελτιωθούν, δεν το βλέπουμε όμως.

Στο άρθρο 37, που είναι οι δαπάνες μετακίνησης και διαμονής μελών του Διοικητικού Συμβουλίου του Συνδέσμου Κοινωνικών Λειτουργών Ελλάδας. Εδώ, καταργείτε τις δαπάνες μετακίνησης και διαμονής των μελών του Διοικητικού Συμβουλίου. Εμείς το λέμε καθαρά, δεν είναι σωστό. Δηλαδή, αν χρειαστεί να μετακινηθούν, θα πληρώσουν οι ίδιοι για τις ανάγκες μετακίνησης; Πάντα στα πλαίσια των καθηκόντων τους σαν μέλη του Διοικητικού Συμβουλίου. Εμείς σας λέμε να το αποσύρετε.

Ακριβώς το ίδιο ισχύει και στο άρθρο 38, για τις δαπάνες μετακίνησης και διαμονής των μελών των Περιφερειακών Συμβουλίων του Συνδέσμου Κοινωνικών Λειτουργών Ελλάδας.

Στο άρθρο 39, εδώ θα σταθώ λίγο περισσότερο, γιατί αφορά βεβαίως και το Υπουργείο Παιδείας, αλλά έχει και μια ιδιαιτερότητα, επειδή αφορά το Ανοικτό Ελληνικό Πανεπιστήμιο. Τα προγράμματα σπουδών συγκροτούνται με έναν ιδιαίτερο τρόπο. Δεν υπάρχουν τμήματα, μόνο σχολές και η δομική μονάδα ενός προγράμματος σπουδών είναι η θεματική ενότητα, η οποία στηρίζεται από ομάδα διδακτικού προσωπικού με έναν συντονιστή. Οι συντονιστές συγκροτούν την Επιτροπή Προγράμματος Σπουδών και για καινούργια προγράμματα συγκροτούνται από τη Σύγκλητο, ακαδημαϊκές επιτροπές για κάθε τέτοιο πρόγραμμα σπουδών, τα μέλη των οποίων είναι αμειβόμενα με επιμίσθιο.

Τώρα, το Ελληνικό Ανοικτό Πανεπιστήμιο διοικείται από διοικούσα επιτροπή. Πρόεδρος και Αντιπρόεδροι, αμείβονται επιπλέον για τις υπηρεσίες τους, είναι τακτικά μέλη ΔΕΠ ή του Ανοικτού Πανεπιστημίου ή άλλων ΑΕΙ. Δηλαδή, λαμβάνουν κανονικά το μισθό τους και έχουν και πλήρη απαλλαγή από τις υπόλοιπες υποχρεώσεις τους, αν το θέλουν. Το ύψος της αμοιβής, καθορίζεται με κοινή απόφαση Υπουργού Παιδείας και Υπουργού Οικονομικών και καταβάλλεται από τους ιδίους πόρους. Τώρα, ο νυν Γενικός Γραμματέας του Υπουργείου Παιδείας, είναι ο πρώην Πρόεδρος της διοικούσας του Ελληνικού Ανοικτού Πανεπιστημίου. Συνεπώς, μέχρι τώρα, οι αμοιβές των μελών και του Προέδρου των ακαδημαϊκών επιτροπών αποφασίζονταν κατά περίπτωση από τη Σύγκλητο, έτσι λέει ο παλιός ο νόμος, κατά τη συγκρότηση της επιτροπής. Επίσης, δεν προσδιοριζόταν η πηγή των επιμισθίων. Τώρα, ερχόσαστε με αυτή την τροποποίηση και οι αμοιβές αποφασίζονται από τον Υπουργό Οικονομικών και το Υπουργείο Παιδείας κάθε χρόνο μετά από απόφαση της Συγκλήτου, -αυτό κάνετε- και καλύπτονται από ιδίους πόρους. Δηλαδή, τα έσοδα από τα δίδακτρα. Η ρύθμιση αυτή είναι εναρμονισμένη με το νέο νόμο που αφαιρεί την οικονομική διαχείριση από τη Σύγκλητο και τη μεταφέρει στα Συμβούλια Διοίκησης. Δεν έχει Πρύτανη και Πρυτανικό Συμβούλιο, άρα δεν υποχρεούνται στην εκλογή Συμβουλίων Διοίκησης. Μια αρμοδιότητα που μέχρι τώρα είχε η Σύγκλητος, περνάει στο Υπουργείο Παιδείας. Βέβαια, δεν ξέρουμε κατά πόσο αυτή η αλλαγή έρχεται επειδή τυχαίνει ο Γενικός Γραμματέας του Υπουργείου Παιδείας να σταματάει να είναι Πρόεδρος της Διοικούσας. Όμως, ανεξάρτητα από αυτό, εμείς θα την καταψηφίσουμε την τροποποίηση και το συγκεκριμένο άρθρο και σας το λέμε, γιατί είμαστε αντίθετοι με οποιαδήποτε μορφή επιμισθίων επιδομάτων.

Το Ελληνικό Ανοικτό Πανεπιστήμιο πρέπει να στελεχωθεί και εδώ είναι μια ευκαιρία να πούμε και τη θέση μας, με μέλη ΔΕΠ πλήρους και αποκλειστικής απασχόλησης και όχι να λειτουργεί επικουρικά από άλλα ανώτατα ιδρύματα των οποίων το ΔΕΠ αναλαμβάνει ώρες στο Ελληνικό Ανοικτό Πανεπιστήμιο για να πάρει το επιμίσθιο.

Είμαστε ενάντια στην επιβολή διδάκτρων, ο σχεδιασμός και η εποπτεία νέων προγραμμάτων σπουδών είναι πολύ σοβαρή υπόθεση. Πρέπει, να γίνεται από τα μέλη ΔΕΠ ενός ανώτατου ιδρύματος. Αποτελεί, μέρος των καθηκόντων τους και άρα καλύπτεται από το μισθό τους. Δεν μπορεί να αμείβονται με έναν τρόπο ως διδάσκοντες και με έναν άλλο τρόπο ως μέλη της Επιτροπής που εποπτεύει το πρόγραμμα σπουδών.

Αυτό όμως προϋποθέτει, μόνιμη και σταθερή σχέση εργασίας, αυτή είναι η ουσία και ο τρόπος λειτουργίας και ανάπτυξης του Ελληνικού Ανοικτού Πανεπιστημίου είναι αναχρονιστικός. Διέπεται από ακαδημαϊκά, αλλά ιδιωτικοοικονομικά κριτήρια και καθιστά την οργάνωση σπουδών σε αυτό το αντικείμενο εμπορικής συναλλαγής.

Τώρα με το άρθρο 40, είναι η κατάργηση των εξόδων κίνησης των μελών του Υπηρεσιακού Συμβουλίου της κεντρικής υπηρεσίας του Υπουργείου Υγείας. Καταργεί τα έξοδα κίνησης και αφήνει άθικτο το καθεστώς αμοιβής όλων όσοι συμμετέχουν στο Υπηρεσιακό Συμβούλιο. Διαφωνούμε πλήρως εμείς με τις αμοιβές των μελών. Είναι μέρος των καθηκόντων αυτών, που ορίζονται από το Υπουργείο και είναι επίσης εθελοντική και η συμμετοχή των εκπροσώπων των οργανώσεων των γιατρών. Ωστόσο διαφωνούμε με την κατάργηση των εξόδων κίνησης, όταν αυτά απαιτούνται από τις εργασίες του συμβουλίου.

Για το άρθρο 41, είναι η υπερωριακή απασχόληση στο Εθνικό Κέντρο Αιμοδοσίας. Είναι οι εφημερίες και οι υπερωρίες για τις ανάγκες της εύρυθμης λειτουργίας των τμημάτων του Εθνικού Κέντρου, όμως και αυτά σχετίζονται με την επάρκεια του προσωπικού, χρειάζονται, δηλαδή, προσλήψεις.

Τώρα τα άρθρα 42 και 43, δεν είναι τίποτε σπουδαίο αυξάνει τις τιμές μετακίνησης σε αιρετούς, από 60 σε 180.

Ενώ το 44, αφορά τις επιχορηγήσεις σε Δήμους και Περιφέρειες, που μιλήσαμε και χτες σε σχέση πάντα και με το άρθρο 61. Χρωστάτε δισεκατομμύρια στην Τοπική Αυτοδιοίκηση και αυτά είναι ανεπαρκέστατα που δίνετε και αφορούν και εσάς και τους προηγούμενους. Αυτές οι παρατηρήσεις.

Τέλος, για αυτό το κεφάλαιο, το άρθρο 45 για την υπερωριακή εργασία στο Υπουργείο Πολιτισμού το ψηφίζουμε.

Θα ολοκληρώσω, όμως, με το άρθρο 49, που αφορά το κτήμα Καραθώνα. Έχει ένα ολόκληρο ιστορικό. Δεν θα αναφερθώ σε αυτό, όμως ποια είναι η ουσία; Ότι το 2013 μπαίνει το ακίνητο Καραθώνα στο ΤΑΙΠΕΔ και μετά από δικαστική διαμάχη βγαίνει από αυτό με απόφαση του Συμβουλίου Επικρατείας.

Με τη νομοθετική ρύθμιση, που κάνετε περνάει η κυριότητα από το Ελληνικό Δημόσιο στο ΤΑΙΠΕΔ, για να λυθεί το νομικό κενό ιδιοκτησίας και να απελευθερωθεί όπως λέτε η αξιοποίηση του ακινήτου. Βέβαια, αυτό το ακίνητο είναι ένα φιλέτο. Το ορέγονται. Και αν δεν το έχετε υποσχεθεί σε κάποιον μεγαλοκαρχαρία επενδυτή. Η συγκεκριμένη παραλία είναι μοναδική, μεγάλη, ελεύθερη παραλία δίπλα στο Ναύπλιο, όπου πάνε για τα καλοκαιρινά τους μπάνια, για κοντινή εκδρομή, για την Πρωτομαγιά και αλλά, όλοι οι κάτοικοι του Ναυπλίου και των γύρω περιοχών και όχι μόνο, βέβαια, γιατί η περιοχή είναι τουριστική, έρχονται τουρίστες από πολλά μέρη, ακόμα και το χειμώνα έχει πολύ κόσμο, αφού πάνε πολλοί για περπάτημα, για χειμερινά μπάνια, άθληση κ.λπ. Εμείς τι λέμε και ποια είναι η θέση μας; Πρέπει αυτό να είναι στην υπηρεσία και στις ανάγκες όλης της κοινωνίας για ξεκούραση, διακοπές, αθλητισμό, ελεύθερα και σε κανέναν άλλον που θα το εμπορευματοποιήσει για την κερδοφορία.

Αυτό ανήκει στην κοινωνία και πρέπει να το απολαμβάνει. Γι’ αυτό κριτήριο των απαιτήσεων του λαού των εργαζομένων και των φτωχών αυτοαπασχολούμενων αποτελεί η ζωή τους. Έτσι, πρέπει να τα βγάζουν πέρα με την δική τους αντοχή και τις ανάγκες τους και όχι οι προτεραιότητες των μεγάλων επιχειρηματικών ομίλων.

Καμιά εμπιστοσύνη στα κόμματα που ευθύνονται γι’ αυτή την κατάσταση, τη Νέα Δημοκρατία, τον ΣΥΡΙΖΑ και το ΠΑΣΟΚ και ειδικά τώρα στην προεκλογική περίοδο καλλιεργείται η μοιρολατρία, αλλά και νέες αυταπάτες, επιδιώκοντας να πείσουν τον λαό να μην αγωνίζεται, να μη διεκδικεί μέτρα ουσιαστικής αντιμετώπισης της ακρίβειας τώρα που η ζωή έχει γίνει δυσβάσταχτη.

 Ευχαριστώ κύριε Πρόεδρε για την ανοχή στο χρόνο.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Σας ευχαριστούμε πολύ κ. Μανωλάκου και περνάμε στον κ. Βιλιάρδο, τον Ειδικό Αγορητή της Ελληνικής Λύσης. Έχετε το λόγο κ. Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ κύριε Πρόεδρε. Συνεχίζοντας στο δεύτερο μέρος με τα άρθρα 22 έως 35 δημιουργείται μία ακόμη γραφειοκρατική μονάδα στο παράλληλο κράτος των δανειστών που θα ασχολείται με τις κάθε μορφής ενισχύσεις της Ευρωπαϊκής Ένωσης, οι οποίες πλέον εκτός από τα δημόσια έργα του ΕΣΠΑ και την ΚΑΠ θα καλύπτουν και κοινωνικές δαπάνες.

 Στο άρθρο 23, δεν αναφέρεται αν υπάρχει ή εάν θα συσταθεί με πρόσθετο κόστος, η Οργανική Μονάδα Επιπέδου Διεύθυνσης του Υπουργείου Οικονομικών, με την ονομασία Κεντρική Μονάδα Κρατικών Ενισχύσεων. Όπως επίσης, τα παραρτήματά της στο επόμενο άρθρο. Ανατίθενται δε αυξημένες αρμοδιότητες στη συγκεκριμένη μονάδα και στα παραρτήματα στο επόμενο, χωρίς να αναφέρεται από ποιους θα στελεχώνεται με βάση Υπουργική απόφαση, σύμφωνα με το άρθρο 33 παράγραφος 1. Με δεδομένες όμως τις περιπτώσεις, όπως αυτή του Κοκλώνη, την οποία ο Υπουργός υπερασπίστηκε, είμαστε επιφυλακτικοί.

Στο άρθρο 25, η έγκριση των ενισχύσεων είναι μία εσωτερική διαδικασία από τις αποκεντρωμένες μονάδες και την κεντρική μονάδα ενδεχομένως, χωρίς κοινοποίηση στην Ευρωπαϊκή Ένωση. Δεν φαίνεται όμως, να υπάρχει διαφάνεια σχετικά με το πώς ελέγχονται οι κανόνες και από ποιον απαρτίζονται, αυτές οι Επιτροπές, οι οποίες μπορεί να είναι ελεγχόμενες από τον εκάστοτε κομματικό μηχανισμό, όπως είναι το επιτελικό κράτος.

 Στο άρθρο 27, δεν αναφέρεται αν υπάρχει ή αν θα τιμωρηθεί και με τι κόστος, το Κεντρικό Πληροφοριακό Σύστημα Κρατικών Ενισχύσεων, ενώ οι παράμετροι του θα παρέχονται από τον Υπουργό, κατά το άρθρο 33 παράγραφος 2. Επομένως, δεν είμαστε σίγουροι και εδώ όσο αφορά την απαιτούμενη διαφάνεια έτσι, ώστε να γνωρίζει ο απλός πολίτης πώς μοιράζονται τα ποσά αυτά, πόσο μάλλον με δεδομένα τα σκάνδαλα που έχουν ήδη προκύψει.

 Όσο αναφορά τώρα τα ηλεκτρονικά συστήματα και τις ηλεκτρονικές διαδικασίες του άρθρο 29, δεν γνωρίζουμε από ποιον ελέγχονται ενώ, έχουμε ήδη πικρή εμπειρία από τη σύμβαση της Palantir και τη διαρροή προσωπικών δεδομένων.

Στο άρθρο 31, η ερώτησή μας είναι, τι ποσοστό ανάκτησης παράνομων ενισχύσεων υπάρχει έως τώρα; Επειδή διαπιστώνουμε πως εκκρεμούν αρκετές παλαιές. Είναι αλήθεια δυνατόν να εμπλακεί από την Ευρωπαϊκή Ένωση, το Δημόσιο ως υπόχρεο;

Στο άρθρο 32, πώς και από ποιον θα ελέγχεται, εάν έχουν δημοσιευθεί στο Transparency Award Module της Ευρωπαϊκής Ένωσης, όλες οι ενισχύσεις που χορηγήθηκαν.

 Το άρθρο 36, αφορά επικουρικό ιατρικό προσωπικό που αν δεν κάνουμε λάθος προσλαμβάνεται για έκτακτες ανάγκες του ΕΣΥ κατά το άρθρο 10 του ν.3329/2005. Γιατί κατατίθεται αυτή τη στιγμή προς ψήφιση; Αφορά προσωπικό της πανδημίας; Πόσο προσωπικό αφορά; Με τι κόστος και πόσο έχει επιλεχθεί;

 Η διαφοροποίηση που προκύπτει εδώ είναι το ότι, μπορεί να καλύπτεται το κόστος και από προγράμματα της Ευρωπαϊκής Ένωσης. Σε αυτή την περίπτωση θα θέλαμε να γνωρίζουμε ποια προγράμματα της Ευρωπαϊκής Ένωσης έχουν καλύψει νοσοκομειακό κόστος της πανδημίας, επειδή δεν έχουμε δει σημαντικά ποσά.

 Το άλλο θέμα είναι τι θα συμβαίνει μετά τη λήξη της διετίας. Είναι δυνατόν να καλύπτονται πάγιες ανάγκες με τέτοιες περιστασιακές λύσεις ή με ΣΔΙΤ, όπως προωθεί το σημερινό νομοσχέδιο του Υπουργείου Υγείας;

 Το άρθρο 39, αφορά μια τροπολογία όπου με Κοινή Υπουργική Απόφαση καθορίζεται ο κανονισμός αμοιβών του Προέδρου και των Μελών των Επιτροπών του Ελληνικού Ανοιχτού Πανεπιστημίου. Αν είναι δυνατόν;

 Στο άρθρο 42, ποιες θα μπορούσαν να είναι οι ανάγκες που θα δικαιολογούσαν τη μετακίνηση εκτός έδρας έως και 180 ημέρες Μελών των ΟΤΑ. Ο ρόλος τους δεν είναι στις τοπικές κοινωνίες εκτός, ίσως από τη συμμετοχή τους σε κεντρικά όργανα;

Στο άρθρο 48, η Οδηγία δίνει τη δυνατότητα για μικρότερη διάρκεια. Γιατί επιλέχθηκε η ανώτατη; Γιατί εφαρμόζεται τώρα η Οδηγία του 2014; Σε κάθε περίπτωση επτά χρόνια είναι πολλά. Σημειώνεται ότι μπορεί να γίνεται αλλαγή εταίρου μέσα στην ίδια εταιρεία χωρίς να αλλάξει εταιρεία, οπότε είναι περιορισμένη αλλαγή. Κανονικά θα έπρεπε να αλλάζει και η ομάδα ή η εταιρεία, διαφορετικά φθίνει η δυνατότητα να βρεθούν λάθη αφού συνήθως επαναλαμβάνονται. Στην περίπτωση δε του Υπερταμείου, έχουμε ήδη αναφέρει πως οι ελεγκτικές εταιρείες δεν κάνουν σωστά τη δουλειά τους, αφού τα στοιχεία είναι αναξιόπιστα επειδή δεν έχει γίνει καμία αποτίμηση των παγίων και παίρνουν συνεχώς παρατάσεις. Έχουν αλλαχθεί οι ορκωτοί λογιστές; Πρέπει να έχουν ήδη περάσει πέντε χρόνια από τότε που ιδρύθηκε. Οπότε, εάν δεν επιβάλλουν την καταγραφή και τις αποτιμήσεις παγίων, θα πρέπει να απολυθούν.

Στο άρθρο 49, γιατί μεταβιβάζεται χωρίς αντάλλαγμα από το Ελληνικό Δημόσιο στο ΤΑΙΠΕΔ το ακίνητο Κτήμα Καραθώνα; Ως κόμμα, πάντως, είμαστε αντίθετοι στο ξεπούλημα της δημόσιας περιουσίας, οπότε φυσικά θα το καταψηφίσουμε. Ειδικά όσον αφορά τη διαδικασία του τρίτου μνημονίου, η κυβέρνηση το ψήφισε μεν αλλά δεν ψήφισε τον εφαρμοστικό, όλοι το γνωρίζουν. Οπότε, θα μπορούσε να αντιδράσει αλλά δεν το κάνει και συνεχίζει να ξεπουλάει τη δημόσια περιουσία. Στην πρόσφατη αξιολόγηση, πάντως, αναφέρεται ότι θα μεταφερθούν και άλλα πάγια, όπως θα καταθέσουμε στα πρακτικά. Ποιος είναι ο λόγος; Τα ελλείμματα των 40 δισεκατομμυρίων μέσα σε τρία μόλις χρόνια και η συνεχιζόμενη επαιτεία για δανεικά; Με ποιες αποτιμήσεις θα δρομολογηθεί η περαιτέρω μεταφορά των παγίων;

Συνεχίζοντας, ουσιαστικά η διάταξη του άρθρου 51 προκαλείται από την εξωπραγματική αύξηση της τιμής των ακινήτων. Ειδικότερα, όπως έχουμε ενημερωθεί, κατά τον καθορισμό των τιμών εκκίνησης των περιοχών που είναι ενταγμένες στο σύστημα αντικειμενικού προσδιορισμού φορολογητέας αξίας ακινήτων, Δημοτικά Συμβούλια εξέφρασαν επιφυλάξεις ως προς το ύψος τους, αφενός μεν επειδή έτσι καθορίζεται η φορολογία των πολιτών, αφετέρου λόγω του ότι στερούνται ενισχύσεων και παροχών που σχετίζονται με την περιουσία τους. Ισχύει; Με το παρόν, πάντως, απλά παρεμβάλλεται ο Υπουργός για επανάληψη της διαδικασίας αποτίμησης από τις Επιτροπές. Οπότε, δεν δρομολογείται καμία αλλαγή για την εμπλοκή των τοπικών κοινοτήτων, ούτε η αλλαγή της φορολογίας, έτσι ώστε να μην επιβαρύνονται οι πολίτες, οι οποίοι απλά κάθονται στο σπίτι τους που έχει ανατιμηθεί, πληρώνοντας υψηλότερο ΕΝΦΙΑ και, ενδεχομένως, τεκμήρια. Τι να κάνουν αλήθεια; Να το πουλήσουν ή να πάρουν δάνειο με υποθήκη το σπίτι τους και να το χάσουν μετά, όπως συμβαίνει με τους πλειστηριασμούς;

Το άρθρο 52 έχει γίνει λάστιχο, εάν μας επιτρέπεται η έκφραση, με τις συνεχείς τροπολογίες, με την τελευταία τον Ιούνιο με το άρθρο 80 του ν. 4941/2022. Προφανώς κάποιοι πραγματικοί δικαιούχοι δεν συμμορφώνονται με τη διαδικασία και αλλάζει ο νόμος. Εύλογα, λοιπόν, επιφυλασσόμαστε για το τι και ποιον μπορεί να εξυπηρετούν αυτές οι συνεχείς αλλαγές, πόσο μάλλον όταν φαίνεται ύποπτο σε έναν πολύ ύποπτο τομέα, όπως διαπιστώθηκε με τις offshore Πάτση ή με τα Μέσα Μαζικής Ενημέρωσης.

Όσον αφορά το άρθρο 54, πρόκειται για μία τροπολογία στον πρόσφατο ν. 4915/2022 του Μαρτίου για το Ταμείο Ανάκαμψης, όπου μία πρόχειρη διάταξη -δεν χρειάζεται να την αναφέρω- προέβλεπε ότι όλες οι λεπτομέρειες για τους καταπιστευτικούς λογαριασμούς (escrow) εξειδικεύονται, αν και παρέμεινε η δικαιοδοσία του Υπουργού να καθορίζει πολλές λεπτομέρειες. Η ρύθμιση διενεργείται επειδή έχουν υπάρξει ήδη σκάνδαλα με δήθεν επενδυτές χωρίς χρήματα και το υπουργείο αναζητά αλήθεια τρόπους να περισώσει το όλο θέμα του Ταμείου Ανάκαμψης που σταδιακά εξελίσσεται σε σκάνδαλο;

Στο άρθρο 55, στην Ειδική Υπηρεσία Συντονισμού το Ταμείου Ανάκαμψης με το άρθρο 278 του ν. 4738/2020 συστήθηκαν 60 θέσεις. Πόσοι υπηρετούν τώρα και με τι κόστος; Ελπίζω να απαντήσετε σε αυτά τα ερωτήματα. Εδώ προστίθεται μία διευκρίνιση για τις διαδικασίες απόσπασης προσωπικού από ΟΤΑ και από Ανεξάρτητες Αρχές. Πρόκειται προφανώς για εξυπηρετήσεις, δεν μπορούμε να φανταστούμε κάτι άλλο, ενώ οι προσλήψεις και οι αποσπάσεις διενεργούνται με αποφάσεις του Υπουργού για μία τριετία. Ελπίζουμε πάντως να μην τις ανανεώσει για τρία χρόνια, έτσι ώστε να δεσμεύσει τους επόμενους, αν και μπορεί φυσικά να αλλάξει ο νόμος.

Περαιτέρω, η διάταξη του άρθρου 57 είναι προβληματική, ενώ αναδεικνύει τα προβλήματα του Ταμείου Ανάκαμψης ειδικά στον τομέα των ατόμων με ειδικές ανάγκες.

Το άρθρο 58 είναι ξεκάθαρα φωτογραφικό για τα ναυπηγεία Ελευσίνας και Σκαραμαγκά, αφού αφορά τον συμψηφισμό υποχρεώσεων με οφειλές για εξοπλιστικά έργα. Δεν θα είχαμε εδώ αντίρρηση για τον συμψηφισμό, αρκεί να πληρωθούν απευθείας οι εργαζόμενοι από το Κράτος σε όσα αυτό τους οφείλει, ενώ τους έχουν ήδη επιδικαστεί.

Παρεμπιπτόντως, θα καταθέσουμε στα πρακτικά τις απόψεις των εργαζομένων της πρώην διεύθυνσης του τροχαίου υλικού της ΕΝΑΕ των ναυπηγείων Σκαραμαγκά, καθώς, επίσης, την προτεινόμενη από αυτούς τροποποίηση εξαιτίας της ύπαρξης - κατά τους ίδιους- νομοθετικού κενού. Γενικότερα, βέβαια, για τα ναυπηγεία πρόκειται για μια κυριολεκτικά τραγική κατάσταση. Κατά την άποψη μας, με τη συνεχόμενη εμφάνιση αχυρανθρώπων και δήθεν επενδυτών για να καθυστερεί η διαδικασία. Αυτό, τουλάχιστον, διαπιστώνεται μέχρι σήμερα.

Η υπηρεσία δε, στην οποία αναφέρονται οι εργαζόμενοι, ήταν το τμήμα που κατασκεύαζε τα βαγόνια του ΟΣΕ και του ΗΣΑΠ και τελικά διαλύθηκε, ενώ τώρα συζητάμε την αποζημίωση του προσωπικού, αντί το πώς θα συνεχίσουν να εργάζονται έτσι ώστε να μη χαθεί η τεχνογνωσία τους. Στην ουσία, τους προσφέρουν ψίχουλα και είναι όλοι ευχαριστημένοι, όπως με τη ΛΑΡΚΟ, με την ΕΛΒΟ, με τις λιγνιτικές μας μονάδες και ούτω καθεξής.

Ευτυχώς, με εξαίρεση την ΕΑΒ που επανήλθε σε κερδοφορία, τεκμηριώνοντας πως αν θέλουμε μπορούμε. Ελπίζουμε πάντως να φροντίσει η Κυβέρνηση, όπως οφείλει, για την επίλυση του προβλήματος των συγκεκριμένων εργαζομένων.

Κλείνοντας, με το άρθρο 59, πρόκειται ξανά για μία διαμόρφωση των νόμων διαχείρισης εκ των υστέρων, έχοντας την εντύπωση πως οι διαδικασίες έχουν αποτύχει με την ΕΛΒΟ και με τα ναυπηγεία Σκαραμαγκά αδρανή, παρά το ότι έχουν ξεπουληθεί με συμβολικά τιμήματα. Εν προκειμένω, δίνεται παράταση της ειδικής διαχείρισης, ενώ υπάρχει προσφορά εξαγοράς όταν εν τω μεταξύ οι απαιτήσεις τρέχουν, αλλά οι ενδιαφερόμενοι δεν ευθύνονται.

Πώς γίνεται να υπάρχει επωφελέστερη εκμετάλλευση του ενεργητικού της εταιρείας από την ειδική διαχείριση, όταν έχει ήδη αποφασιστεί η πώληση αυτών των παγίων στον επενδυτή; Προφανώς, η διαδικασία είναι προβληματική και κατασκευάζονται δικαιολογίες για να μη συμβεί τίποτα.

Τέλος, σας υπενθυμίζω κ. Υφυπουργέ το θέμα της έκδοσης του 50% για τα εισιτήρια στις συγκοινωνίες για τα ιδιωτικά ΙΕΚ, θεωρώντας πως είναι δίκαιο να στηριχθούν ανάλογα με τα δημόσια σχολεία.

Σας ευχαριστώ πάρα πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δούνια Παναγίωτα, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Λογιάδης Γεώργιος και Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κ. Πρόεδρε. Συνεχίζουμε σήμερα την κατ’ άρθρο συζήτηση του σχεδίου νόμου του Υπουργείου Οικονομικών. Στο τρίτο μέρος του σχεδίου νόμου με το άρθρο 9 παρατείνεται έως τις 31/12/2024 η αναστολή της επιβολής του Φ.Π.Α. στα ακίνητα προς πώληση και οι ήδη χορηγηθείσες αναστολές επιβολής Φ.Π.Α. με ισχύ έως τις 31/12/2022.

Στόχο έχει την προσέλκυση επενδύσεων στην αγορά ακινήτων και λειτουργεί προς όφελος των αγοραστών ακινήτων. Ποιοι είναι οι αγοραστές; Σε ποιους απευθύνεται και ποιους στηρίζει ουσιαστικά; Όχι, πάντως οι Έλληνες, των οποίων, το εισόδημα έχει καταβαραθρωθεί. Να τονίσουμε ότι τα μέσα μαζικής ενημέρωσης, που εμείς τα ονομάζουμε μέσα μαζικής εξαπάτησης, εντέχνως εδώ και μερικά χρόνια αναδεικνύουν την κατακόρυφη αύξηση των τιμών ακινήτων προσπαθώντας να δημιουργήσουν μια εικόνα ψεύτικης και επίπλαστης ευμάρειας.

Είναι απορίας άξιο πώς μπορεί ο Έλληνας πολίτης με μισθό 700 - 800 ή ακόμη και 1.000 ευρώ να αγοράσει κατοικία αξίας 100 και πλέον χιλιάδων ευρώ. Πρέπει να υπογραμμίσουμε ότι 8 στους 10 αγοραστές δεν είναι Έλληνες είναι ξένοι, όπως αναφέρει η γερμανική καθημερινή οικονομική εφημερίδα Handelsblatt, ότι η ελληνική αγορά ακινήτων αναπτύσσεται πολύ δυναμικά και ότι το 80% με 85% των αγορών κατοικιών γίνεται από αλλοδαπούς. Αυτοί τα αγοράζουν σε εξευτελιστικές τιμές και ή τα κρατούν και τα εκμεταλλεύονται οι ίδιοι, παραδείγματος χάριν με την μορφή του Airbnb αφήνοντας τα όποια έσοδα στο εξωτερικό, είτε τα μεταπωλούν σε άλλους ξένους αποκομίζοντας τεράστια κέρδη στην πλάτη αυτών που ίδρυσαν και μόχθησαν για να τα φτιάξουν, από τους οποίους τα έχουν υφαρπάξει οι Servicers, τα κοράκια.

Δημιουργείται, όμως, ακόμα μία περαιτέρω στρέβλωση. Η έλλειψη κατοικίας για τους φοιτητές, τους εργαζόμενους και πάρα πολλούς άλλους που δυσκολεύονται πολύ να βρουν κατοικία στον τόπο, όπου καλούνται να ζήσουν και αντιμετωπίζουν υψηλότατα ενοίκια, στα οποία δε μπορούν να ανταποκριθούν. Ποιους βοηθάει το άρθρο αυτό του σχεδίου νόμου; Προφανώς, τα κοράκια και καταστρέφει περαιτέρω την ελληνική κοινωνία.

Να αναφέρουμε, επίσης, εδώ την τεράστια κοινωνική καταστροφή από τα δάνεια που δόθηκαν από τις τράπεζες με ρήτρα ελβετικού φράγκου, ένα πρόβλημα που καθημερινά αναδεικνύεται. Οι τράπεζες για να δώσουν δάνεια, κάνοντάς τα πιο ελκυστικά, τα προσέφεραν χωρίς να ενημερώσουν τους απλούς και ανυποψίαστους πολίτες για τον συναλλαγματικό κίνδυνο ενός τέτοιου δανείου. Κυνηγούσαν οι τράπεζες στον κόσμο να του δώσουν δάνεια-παγίδες, πιστωτικές κάρτες και εορτοδάνεια, στημένα παιχνίδια. Τώρα αυτοί οι άνθρωποι χάνουν τα σπίτια τους, τα οποία πωλούνται σε εξευτελιστικές τιμές στα «κοράκια» από τα funds, χωρίς να έχουν οι δανειολήπτες αυτή τη δυνατότητα ούτε καν να μπορέσουν να έρθουν σε επαφή με την δανειοδότρια τράπεζα, η οποία τα έχει εκχωρήσει στα funds. Το άρθρο αυτό μεγεθύνει περαιτέρω το κοινωνικό αυτό πρόβλημα, την κοινωνική αυτή υφαρπαγή και καταστροφή.

Με το άρθρο 10 παρατείνεται έως τις 30/6/2023, που λήγει στις 31/12/2022, η ισχύς του μειωμένου συντελεστή του ΦΠΑ 13% για τα οριζόμενα αγαθά και υπηρεσίες, που περιλαμβάνονται στο παράρτημα 3 του κώδικα ΦΠΑ, συν τοις άλλοις, για την εισαγωγή αντικειμένων τέχνης και την παράδοση αντικειμένων καλλιτεχνικής αξίας από τον δημιουργό τους ή τους διαδόχους του. Αυτό μας θυμίζει το πρόσφατο σκάνδαλο με τις κυκλαδικές αρχαιότητες, για τις οποίες υπάρχουν αντιδράσεις από όλους τους Έλληνες αρχαιολόγους και όχι μόνο.

Με το άρθρο 13 παρατείνεται η εφαρμογή της έκπτωσης του φόρου εισοδήματος φυσικών προσώπων για δαπάνες αναβάθμισης κτιρίων, οι οποίες πραγματοποιούνται στα φορολογικά έτη 2020 έως 2024. Να τονίσουμε εδώ ότι με ΦΠΑ 24%, ουσιαστικό κίνητρο για τις δαπάνες αυτές από φυσικά πρόσωπα δεν υπάρχει. Το δε ποσό των 16.000 ευρώ που ορίζει το άρθρο αυτό κρίνεται ανεπαρκέστατο για την ενεργειακή, λειτουργική και αισθητική αναβάθμιση των κτιρίων.

Θα ήθελα εδώ, όντας και μέλος της Επιτροπής Οδικής Ασφάλειας της Βουλής, να αναφέρω και να προτείνω τη στήριξη των πιο ευάλωτων και χαμηλόμισθων πολιτών, για να μπορέσουν αυτοί να αντικαταστήσουν τα παλιά φθαρμένα και επικίνδυνα λάστιχα των αυτοκίνητων τους. Η τιμή των ελαστικών έχει εκτοξευτεί και είναι, ουσιαστικά, απαγορευτικό να τα αντικαταστήσουν. Δεν μπορούν, αποτελώντας κίνδυνο τόσο για τους ίδιους, όσο και για τους άλλους συμπολίτες.

Με το άρθρο 14 παρατείνεται εκ νέου κατά δύο έτη, λήγει την 31/12/2022, η αναστολή ισχύος του άρθρου 41 του Κώδικα Φορολογίας Εισοδήματος για την επιβολή φόρου στο εισόδημα που προκύπτει από την υπεραξία μεταβίβασης ακίνητης περιουσίας, όπως και με το άρθρο 9, ουσιαστικά, στηρίζονται οι έχοντες και κατέχοντες, αλλά κυρίως οι servicers, οι οποίοι κάνουν μεγάλα πακέτα αγοραπωλησιών.

Το άρθρο 16 αφορά την παράταση ισχύος της μείωσης των τελών κυκλοφορίας τουριστικών λεωφορείων για το 2023. Αυτό δεν αποτελεί ουσιαστική βοήθεια όπως ανέφερε και στην Επιτροπή μας ο Πρόεδρος της Ομοσπονδίας Επιχειρηματιών Τουρισμού και Ιδιοκτητών Τουριστικών Γραφείων και Λεωφορείων Ελλάδος. Ζητούν στήριξη, πραγματική, λόγω των πολύ ακριβών τιμών των καυσίμων, των ακριβών ελαστικών, της αβεβαιότητος λόγω της έλλειψης οδηγών, λόγω του πολύ γηρασμένου στόλου των τουριστικών λεωφορείων, που όλα αυτά δημιουργούν αδυναμία επιβίωσής τους, όπως ανέφερε ο κ. Εμμανουηλίδης.

Παρατείνεται έως 30/6/2023 η αναστολή της καταβολής στο Δημόσιο του 5% επί των νοσηλίων από τις μονάδες χρόνιας αιμοκάθαρσης και τα τυχόν ήδη καταβληθέντα ποσά δύνανται να επιστρέφονται ή να συμψηφίζονται με οφειλές προς το Δημόσιο με το άρθρο 21. Αφορά, ουσιαστικά, τις μεγάλες ιδιωτικές κλινικές που προσφέρουν υπηρεσίες αιμοκάθαρσης. Αυτές, ουσιαστικά, στηρίζονται. Παρατείνεται έως 30/6/2023 η αναστολή της υποχρέωσης των μονάδων αποκατάστασης να καταβάλλουν στο Δημόσιο το 5% των νοσηλίων που εισπράττουν. Δώρο για τους ολιγάρχες ιδιώτες κλινικάρχες και αυτό.

 Κλείνοντας, με το άρθρο 44 αυξάνεται από 3,4 δισεκατομμύρια ευρώ σε 3,528 δισεκατομμύρια ευρώ κατ’ ανώτατο όριο το προβλεπόμενο συνολικό ποσό που μεταβιβάζεται ετησίως από τον τακτικό προϋπολογισμό, μέσω κεντρικών αυτοτελών πόρων, στους Δήμους και τις Περιφέρειες. Αυτό το ποσό αποτελεί αύξηση κατά 3,7%, όταν ο πληθωρισμός, η ακρίβεια, η ενεργειακή κρίση και η κλιματική κρίση επιβαρύνουν πολύ παραπάνω από το τριπλάσιο του ποσού αυτού τις δαπάνες των Δήμων και των Περιφερειών, για να μπορέσουν αυτές να ανταπεξέλθουν σε αυτές τις οικονομικές πιέσεις. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ**: Σας ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, αυτήν την περίοδο που η κοινωνία δέχεται το ένα πλήγμα μετά το άλλο, η Κυβέρνηση επιλέγει να φέρει ένα νομοσχέδιο για να κλείσει η χρονιά με τις εκκρεμότητες της τελευταίας στιγμής. Αυτό ως ένα σημείο είναι κατανοητό, αλλά και πάλι έχουμε ένα νομοσχέδιο χωρίς αρχή, μέση και τέλος, μια οδηγία, μερικές παρατάσεις, η μονάδα κρατικών ενισχύσεων, μισθολογικά θέματα και διάφορα άλλα, που δεν μπορούν να συντελέσουν ένα πλαίσιο συζήτησης, γιατί δεν έχουν καμία συνοχή.

Κακός σχεδιασμός λοιπόν, όσον αφορά το κυβερνητικό έργο. Σχετικά με το νομοσχέδιο, θα επικεντρωθώ σε μερικά ζητήματα μόνο. Πρώτον, πρέπει να μας διευκρινίσετε τι ακριβώς περιλαμβάνουν οι απαλλαγές στις Οδηγίες. Κατανοούμε ότι γίνεται με βάση τα όσα ορίζονται, αλλά είναι και βασικό στοιχείο της συζήτησης ο πλήρης κατάλογος.

Δεύτερον, ενώ διευρύνεται η βάση του νέου συνυποσχετικού μειώνεται ο συντελεστής οικειοθελούς παροχής για τα εισοδήματα από μερίσματα πλοιοκτητριών εταιρειών που εισάγονται στην Ελλάδα στο 5% και προβλέπεται το μίνιμουμ ποσό της συνεισφοράς σε 60 εκατομμύρια από 40 εκατομμύρια που ίσχυε. Αυτό δεν λέει απολύτως τίποτα. Αν δεν μας πείτε ποια ήταν τα προηγούμενα ποσά που συγκεντρώθηκαν για να κρίνουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** (ΕΚΤΟΣ ΜΙΚΡΟΦΩΝΟΥ) Αυτά τα είπαμε στην αρχή της συζήτησης δεν ήσασταν εδώ. Πρέπει να υπάρχει μια συνοχή στη συζήτηση. Τα απάντησα τα ερωτήματα αυτά και χθες και σήμερα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Υπουργέ, τα άκουσα όλα αυτά. Με βάση αυτά που είπατε, πιστεύουμε ότι θα έχουμε απώλεια από την μείωση των συντελεστών. Αφήστε με να καταλήξω αυτό κατάλαβα. Συνεχίζετε τις παρατάσεις στους μειωμένους συντελεστές Φ.Π.Α.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** (ΕΚΤΟΣ ΜΙΚΡΟΦΩΝΟΥ) Θα τα επαναλάβω για τρίτη φορά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Δεν κάνετε καμίασυζήτηση για περαιτέρω στήριξη των πολιτών, τη στιγμή που προβλέπεται στον προϋπολογισμό σας πληθωρισμό 9,7% για φέτος και 5% για το 2023. Καμία συζήτηση για μείωση στους έμμεσους φόρους, τους ειδικούς φόρους κατανάλωσης και δραστική παρέμβαση στο ιδιωτικό χρέος. Σας θυμίζω ότι τα χρέη των πολιτών προς την φορολογική διοίκηση είναι 10 δισεκατομμύρια πάνω από εκεί που τα παραλάβατε στα 113 δισεκατομμύρια ευρώ.

Τέταρτον, πρέπει να δώσετε κάποιες διευκρινίσεις στο άρθρο 15 και την προβλεπόμενη απόφαση του Διοικητή, αλλιώς το άρθρο δεν λέει απολύτως τίποτα. Ποιος θα είναι ο τρόπος ελέγχου που θα προβλέπει; Δεν μπορεί να μην το έχετε συζητήσει με την υπηρεσία. Πέμπτον, συνεχίζεται η μείωση στα τέλη κυκλοφορίας του 2023 για τα τουριστικά λεωφορεία, σε συνάρτηση με αυτά που καταβάλλουν και τα υπεραστικά. Καλώς, φτάνει, όμως, αυτό; Ο Πρόεδρος της Ομοσπονδίας Επιχειρηματιών Τουρισμού και Ιδιοκτητών Τουριστικών Γραφείων και Λεωφορείων Ελλάδος, μάς είπε ότι αντιμετωπίζουν προβλήματα σε όλη την ηπειρωτική χώρα, ότι τα καύσιμα τους έχουν γονατίσει και ότι είναι κλάδος που δεν έχει ενισχυθεί από τις διάφορες ενισχύσεις σας. Τι τους απαντάτε; Και δεν είναι και οι μοναδικοί.

Έκτο, τα πολυδιαφημισμένα άρθρα της εναλλακτικής φορολόγησης πόσες φορές θα έρθουν για συμπλήρωση, τόσο πολύ έτοιμοι είσαστε που κάθε μήνα έχουμε και μια τροπολογία είτε για να διορθώσετε, είτε για να τα βολέψετε. Εδώ να σημειώσω ότι το παρατηρητήριο για την ευρωπαϊκή φορολογία, δημοσίευσε μια μελέτη που αναφέρει ότι η χώρα μας έχει υιοθετήσει από το 2020 μια πολύ επιθετική φορολογική πολιτική στα πλαίσια του ανταγωνισμού εντός της Ευρωπαϊκής Ένωσης, σχετικά με το ατομικό εισόδημα και το παγκόσμιο εισόδημα και την πολιτική προσέλκυσης των συνταξιούχων κατοίκων εξωτερικού. Το παρατηρητήριο που δεν είναι ΣΥΡΙΖΑ, είναι ένας Ανεξάρτητος Οργανισμός που χρηματοδοτείται από την Ευρωπαϊκή Ένωση, για να εκτελεί ανεξάρτητες μελέτες και κατακεραυνώνει τη χώρα μας σαν αρνητικά φορολογικά ανταγωνιστική.

Παράλληλα, σκανδιναβικές χώρες καταγγέλλουν τις συμβάσεις φορολογικής μεταχείρισης με τη χώρα μας. Ξέρετε πάρα πολύ καλά και θέλω να μου πείτε αν τα έχετε δει και τι έχετε να κάνετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Να μην προσεγγίσουμε συνταξιούχους;

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Υπουργέ, ρωτάω αν το έχετε δει και τι προτίθεστε να κάνετε. Δεν σας είπα να μην προσελκύσουμε, απλά αν το έχετε δει και τι πρέπει να κάνουμε. Η Νέα Δημοκρατία, ξέρει να αναδεικνύει το όνομα της χώρας μας στο εξωτερικό. Βέβαια, τώρα με τις υποκλοπές σίγουρα οι εταίροι μας θα τρίβουν τα μάτια τους με τις επιτυχίες της Κυβέρνησης. Η κοινωνία αγωνίζεται να βγάλει το μήνα, οι πολίτες αγωνιούν με τα πρώτα κρύα που έφτασαν αυτήν τη βδομάδα και εσείς, όμως έχετε σχέδιο που απλά αυτό δεν αφορά την κοινωνική πλειοψηφία.

Με τις εκλογές να πλησιάζουν συνεχίζετε το έργο σας, χωρίς να σας ενδιαφέρουν οι ανάγκες των πολιτών. Τα νούμερα να ευημερούν, οι δικοί σας άνθρωποι να παίρνουν τις αναθέσεις κι «όλα θα πάνε καλά».

Ακούστε, όμως, πώς έχει η κατάσταση. Ακούστε, γιατί αυτό, τουλάχιστον, το κάνετε καλά. Το αστείο τελείωσε, εσείς τελειώσατε, το στοίχημα είναι να μην τελειώσει και η κοινωνία.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ κι εμείς την κυρία Παπανάτσιου. Περνάμε στον κ. Αλεξιάδη.

Ελάτε, κ. Αλεξιάδη, έχετε το λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κ. Πρόεδρε.

Θέλω να ξεκινήσω με τα θερμά συγχαρητήρια, για τον τρόπο που διευθύνετε τις εργασίες της Επιτροπής σε ένα πολύ δύσκολο περιβάλλον, διότι με μεγάλη μου λύπη διαπιστώνω ότι στις εργασίες της Επιτροπής έχουν κάνει την επιλογή μέλη της Επιτροπής, αντί να παρεμβαίνουν με επιχειρήματα, με ήρεμο λόγο, με τεκμηρίωση ή, τέλος πάντων, με αυτό που επιβάλλει ο πολιτικός πολιτισμός, δυστυχώς, προχωρούν συνεχώς σε αγενείς διακοπές, σε χειρονομίες, σε ειρωνικά γέλια, σε απουσία επιχειρημάτων και, κυρίως, απαντήσεων και μια μερίδα βουλευτών, όχι όλων, της Νέας Δημοκρατίας συνεχίζει αυτή την τακτική εδώ και πάρα πολύ καιρό.

Στο λίγο καιρό που έμεινε στη Βουλή και στις διαδικασίες της Επιτροπής, παράκληση: αυτά να σταματήσουν. Σε όσους θέλουν να συνεχίσουν -από το χώρο της Νέας Δημοκρατίας- τους λέμε με σαφήνεια: «Δε μασάμε», συνεχίστε να εκτίθεστε. Εμείς, δε θα ακολουθήσουμε τη δική τους τη στάση, διότι, εμείς, έχουμε επιχειρήματα. Έχουμε πολιτικές διαφορές, δεν έχουμε προσωπικές διαφορές, για να κάνουμε προσωπικές επιθέσεις, διακοπές ή οτιδήποτε άλλο.

Τώρα, πάμε σε ένα σοβαρό συνταγματικό πολιτικό ζήτημα. Όπως είπε ο Πρωθυπουργός της χώρας, τον οποίο πρέπει να το πιστέψουν και οι Υπουργοί του κάποια στιγμή, θα έχουμε εκλογές στη χώρα από 1 έως 6 μήνες, κάπου εκεί φαίνεται ότι είναι το συνταγματικό όριο. Θα πρέπει, λοιπόν, σε αυτή την προεκλογική περίοδο να καταλάβουν όλοι ότι υπάρχει ένα πολιτικό συνταγματικό θέμα. Δε μπορεί η Κυβέρνηση -που είναι μια Κυβέρνηση που κλείνει τον κυβερνητικό της κύκλο- να λύνει σοβαρά θέματα και να φέρνει για νομοθέτηση ζητήματα, τα οποία η στοιχειώδης πολιτική δεοντολογία λέει ότι «βεβαίως, και να καταθέσει την πολιτική της πρόταση, αλλά ότι δεν επείγει, να το λύσει η επόμενη Κυβέρνηση». Διότι εκεί, ακριβώς, θα κριθούμε. θα καταθέσει την πρότασή της η Νέα Δημοκρατία, για παράδειγμα για το θέμα της φορολογίας του κλάδου της Ναυτιλίας, θα την καταθέσουν και τα άλλα Κόμματα, θα κρίνουν οι πολίτες και θα το νομοθετήσουμε μετά τις επόμενες εκλογές. Θα κρίνουν, δηλαδή, οι πολίτες, αν για παράδειγμα η δική μας πρόταση για μείωση του ΦΠΑ και του Ειδικού Φόρου Κατανάλωσης είναι ρεαλιστική και πρέπει να γίνει ή αν πρέπει να γίνει αυτό που προτείνει η Κυβέρνηση.

Πάμε, όμως, σε αυτό το ζήτημα, γιατί ακούστηκαν πολλά και ακούστηκαν πολλά και από κόμματα που θεωρούν ότι «ο ΣΥΡΙΖΑ φταίει για όλα» και που έμμεσα θέλουν να στηρίξουν την Κυβέρνηση Μητσοτάκη σε ό,τι κάνει, για να χτυπήσουν το ΣΥΡΙΖΑ -καταλαβαίνουμε αυτή την τακτική- αλλά για να ξεκαθαρίσουμε και ορισμένα πράγματα. Ο ΣΥΡΙΖΑ 2015-2019 αύξησε τη φορολογία στον Τομέα της Ναυτιλίας, σε σχέση με αυτό που παραλάβαμε. Παράκληση κάποια στιγμή για τα συνολικά έσοδα φορολογικά από το Υπουργείο Οικονομικών.

Συνεχίζουν τα ειρωνικά γέλια. Εγώ, δε θα απαντήσω με αυτό τον τρόπο. Εγώ, θα απαντήσω με πολιτικά επιχειρήματα. Ειδικά, από αυτούς που επιλέγουν τα ειρωνικά γελάκια και όχι τις απαντήσεις μέσα εδώ ή στις ερωτήσεις.

Επανέρχομαι, όμως, στο συγκεκριμένο. Καταθέστε μας στην Ολομέλεια έναν πίνακα, που να φαίνεται από τη συνολική φορολογική επιβάρυνση 2010-2022 ποσό ήταν η συνολική φορολογική επιβάρυνση από τον τομέα της Ναυτιλίας, για να φανεί το «αν ο ΣΥΡΙΖΑ μείωσε ή αύξησε τη φορολογική επιβάρυνση σε αυτόν τον τομέα». Επίσης, εδώ, θέλω να πω με σαφήνεια ότι όταν εμείς δίναμε τη μάχη των διαπραγματεύσεων με τους θεσμούς, τότε που κάποιοι φώναζαν «Γερά Γερούν», τότε που κάποιοι έπαιρναν σαφέστατη πολιτική θέση στο ζήτημα της διαπραγμάτευσης, εμείς υπερασπιστήκαμε στον τομέα της Ναυτιλίας το να μην έχουμε, όπως ζητούσαν από τους θεσμούς υπερφορολόγηση ελληνικών επιχειρήσεων, αφελληνισμό της ναυτιλίας ή συρρίκνωση της ναυτιλίας.

Διότι είχαμε τότε πιέσεις, τότε που κάποιοι έλεγαν «Γερά Γερούν», στο να αυξήσουμε υπέρμετρα τον τομέα της φορολογίας. Και έτσι, τι να οδηγήσουμε; Να οδηγήσουμε σε συρρίκνωση της ελληνικής ναυτιλίας, σε αφελληνισμό περισσότερο απ’ ότι έχουν κάνει ορισμένοι και σε μια σειρά από προβλήματα. Στο ζήτημα, λοιπόν, της ναυτιλίας είναι σαφέστατη η θέση μας. Το αποδείξαμε όσο ήμασταν κυβέρνηση και περιμένουμε τα στοιχεία για να μας απαντήσετε σε αυτά τα ζητήματα.

Τώρα, μια ερώτηση στον Εισηγητή της Νέας Δημοκρατίας με κάθε προσωπικό σεβασμό και στην πολιτική του διαδρομή και στην πολιτική του θέση. Επειδή εγώ δεν πρόλαβα να μελετήσω τόσο αναλυτικά όσο ο ίδιος τις 300 περίπου σελίδες του νομοσχεδίου, δεν βρήκα μέσα στο νομοσχέδιο, κύριε βουλευτά, το πού ακριβώς είναι η διάταξη για την κατάργηση των 29 «άδικων» φόρων του ΣΥΡΙΖΑ που είχαν βγάλει με δελτίο τύπου, οι τότε Τομεάρχες της Νέας Δημοκρατίας, ο κ. Σταϊκούρας και ο κ. Βεσυρόπουλος. Δεν θα καταργηθούν τελικά αυτοί 29 «άδικοι» φόροι; Θα τους διατηρήσετε; Ορισμένους βεβαίως έχει καταργήσει και ο ΣΥΡΙΖΑ.

Μη βιάζεστε, μετά, κ. Βεσυρόπουλε. Θα τα πείτε μετά. Μην αγχώνεστε. Το άγχος και η ένταση κάνει κακό στην υγεία. Ηρεμία. Θα απαντήσετε μετά και θα απαντήσει και ο εκπρόσωπος της Νέας Δημοκρατίας.

Δεν βρήκα πού είναι η κατάργηση των 29 «άδικων» φόρων του ΣΥΡΙΖΑ. Εδώ, επειδή ο Υπουργός Οικονομικών, τον έχω προκαλέσει επανειλημμένως, δεν μου απαντάει, απαντήστε εσείς. Τελικά, θα τους κρατήσετε αυτούς τους «άδικους» φόρους του ΣΥΡΙΖΑ μέχρι τις εκλογές; Δεν θα τους καταργήσετε; Διότι κάποιους απ’ αυτούς τους αυξήσατε κιόλας απ’ όταν γίνατε Κυβέρνηση και καλά κάνατε, το ψηφίσαμε και εμείς.

Αλλά θέλω να ρωτήσω και τον Υπουργό Οικονομικών. Ελπίζω να απαντήσει, διότι, κ. Σταϊκούρα, κ. Υπουργέ, αρκετές φορές που θέτω ερωτήματα στην Επιτροπή, είτε κάνετε ότι δεν τα ακούσατε, είτε δεν σας τα μεταφέρουν μετά οι συνεργάτες ή οι παριστάμενοι Υπουργοί. Εγώ θα το επαναλάβω, λοιπόν, μιας και σας βρήκα εδώ.

Δημοσιεύματα της εφημερίδας «Η Καθημερινή» που αφορούν στεγαστικά δάνεια, στις 26.11. «Τι είναι το ισπανικό μοντέλο που εξετάζει η κυβέρνηση».

Δημοσίευμα, πάλι, της εφημερίδας «Η Καθημερινή», στις 25.11. Και λέω της εφημερίδας «Η Καθημερινή» γιατί, πριν, αναφερθήκατε σε άλλο δημοσίευμα. «Στο τραπέζι το ισπανικό μοντέλο για τη στήριξη των δανειοληπτών».

Και διαβάζω και σήμερα στο, έγκυρο και φανατικά «φιλοΣΥΡΙΖΑϊκό», «Capital.gr», ότι κάτι πάτε να κάνετε με το θέμα των τραπεζών και των στεγαστικών δανείων.

Πρώτα απ’ όλα, ισχύουν αυτά τα δημοσιεύματα ή κάποιοι προσπαθούν να σας υπονομεύσουν και κάποιοι λένε ψέματα και τα λοιπά; Σαφέστατη απάντηση. Ισχύουν τα δημοσιεύματα ή όχι;

Δεύτερον, ενημερώστε μας σας παρακαλώ πολύ γιατί εσείς έχετε την αρμοδιότητα των τραπεζών. Δεν την έχει κάποιος άλλος Υπουργός. Στις τράπεζες, τι ποσοστό καταναλωτικών δανείων έχει μείνει; Τι ποσοστό στεγαστικών δανείων; Τι ποσοστό επιχειρηματικών δανείων; Τι ποσοστό έχει μείνει; Γιατί, αν αληθεύει ότι περίπου το 90% και πάνω των στεγαστικών δανείων έχει φύγει από τις τράπεζες, τι συζητάτε με τις τράπεζες για να καταλάβω; Το 4%, 5% των στεγαστικών δανείων; Διότι, εδώ, ή κάποιος λέει ψέματα ή υπάρχει ένα πρόβλημα στοιχείων. Δώστε μας, λοιπόν, τα στοιχεία, εκθέστε πολιτικά, τον Αλεξιάδη, που λέει αυτά τα πράγματα για να προχωρήσουμε παρακάτω.

Αλλά, επειδή συχνά, κύριε Υπουργέ, μας κάνετε και παρατηρήσεις εδώ, είτε για το περιεχόμενο των ομιλιών μας, είτε για άλλα πράγματα. Είσαστε βαρύτατα εκτεθειμένος, κύριε Σταϊκούρα. Έχουν καταθέσει 56 βουλευτές του ΣΥΡΙΖΑ, από 20 Οκτωβρίου, ερώτηση σε εσάς και στον Υπουργό Δικαιοσύνης και ζητάμε σε συγκεκριμένους Δήμους της Β΄ Πειραιά, στην εκλογική περιφέρεια την οποία έχω την τιμή να εκπροσωπώ, οι κατοικίες που βγαίνουν σε πλειστηριασμό, πόσες από αυτές είναι πρώτη κατοικία. Ήδη, έχουμε καταγγελία, ότι πάει η τράπεζα να βγάλει, σε σπίτι, στη Νίκαια, 60 τετραγωνικών, γυναίκα που μένει με το ανήλικο παιδί της. Να τους πετάξει στο δρόμο. Έχουμε κάνει ερώτηση λοιπόν. Κι επειδή πάλι θα πείτε για το παρελθόν, να σας θυμίσω ότι, όταν κι εσείς και ο κ. Βεσυρόπουλος, ως βουλευτές, καταθέτατε επίκαιρες ερωτήσεις και καλά κάνατε, δεν υπάρχει, ούτε μία περίπτωση που να μην έχω απαντήσει σε επίκαιρη ερώτηση ή σε γραπτή ερώτησή σας. Και, αν υπάρχει, παρακαλώ να το φέρετε για να με εκθέσετε, πάλι, πολιτικά.

Σε ό,τι αφορά λοιπόν το συγκεκριμένο, σας έχουμε καταθέσει ερώτηση και δεν έχετε απαντήσει. Όπως, κύριε Υπουργέ, αποφεύγετε να απαντήσετε στο ερώτημα που σας έθεσα ξανά στην Επιτροπή, ποιες είναι οι επιχειρήσεις που ήρθαν και σας ζήτησαν να νομοθετήσετε για το θέμα των κόκκινων δανείων. Και είσαστε εσείς πολιτικά εκτεθειμένος όταν συγκαλύπτετε συμφέροντα εδώ και δεν αποκαλύπτετε ποιες επιχειρήσεις έχουν έρθει να σας πουν να νομοθετήσετε. Όπως είσαστε εσείς πολιτικά εκτεθειμένος, ως έχων την ευθύνη του Υπουργείου Οικονομικών, για το θέμα της απόκρυψης κοστολόγησης μέτρων που εξήγγειλε ο Πρωθυπουργός στη ΔΕΘ, αφού και μετά από δύο μήνες που φέρατε την τροπολογία δεν τα είχατε κοστολογήσει. Και όπως (είστε) για την έκθεση του Γενικού Λογιστηρίου που μας φέρνετε σήμερα να ψηφίσουμε το νομοσχέδιο και δεν έχετε κοστολογήσει για άλλη μια φορά μια σειρά από μέτρα.

Τέλος, παράκληση στην απάντησή σας, επειδή θέλετε να λέτε πολλά, ενημερώστε μας είτε εσείς, είτε ο Εισηγητής της Νέας Δημοκρατίας, αν όταν ανέλαβε ο ΣΥΡΙΖΑ τον Ιανουάριο του 2015, υπήρχε προστασία ή όχι της πρώτης κατοικίας ή αν είχε λήξει η προστασία της πρώτης κατοικίας, γιατί συχνά το ακούμε αυτό. Και επειδή πάλι πολλές φορές έρχεστε και λέτε για το τι αναφερόμαστε εδώ, ενημερωθείτε για το τι ακριβώς ζήτησα να κάνετε την Παρασκευή 25 του μηνός στην Επιτροπή Οικονομικών Υποθέσεων για τους ελέγχους που πρέπει να κάνει το Δημόσιο, στις εταιρείες αυτές που πήραν τα δάνεια και ενημερώστε μας κάποια στιγμή, θα επανέλθουμε και με ερώτηση, αφού δεν θέλετε να το κάνετε εδώ και φοβάστε να απαντήσετε για το αν θα ξεκινήσετε τους ελέγχους αυτούς.

 Κλείνω, κύριε Πρόεδρε και ευχαριστώ για το χρόνο με μια κουβέντα μόνο για το θέμα της παραλίας του Καραθώνα, αν και ο κύριος Γκιόλας τα είπε αναλυτικότατα και δεν έχω να προσθέσω πολλά. Έχω να πω, όμως, τα εξής: Πρέπει να συζητήσουμε το θέμα της οικονομικής ανάπτυξης με τη λέξη «ανάπτυξη» μέσα σε εισαγωγικά. Το τι θέλουμε. Πρέπει να συζητήσουμε αν θα γίνει ανάπτυξη με κριτήριο το οικονομικό όφελος επιχειρηματιών ή το κοινωνικό όφελος. Βεβαίως και να αξιοποιηθεί η παραλία του Καραθώνα αλλά με συμμετοχή της αυτοδιοίκησης των τοπικών φορέων και των πολιτών. Και μια και αναφερόμαστε εκεί, μια και αναφερόμαστε στο Ναύπλιο, πρέπει κάποια στιγμή να αναρωτηθούμε: οφείλει η Ελλάδα κάτι στο Ναύπλιο για τους αγώνες για την απελευθέρωση; Για την προσφορά του Ναυπλίου και της ευρύτερης περιοχής στην εγκατάσταση και στέγαση προσφύγων που ήρθαν από τη Μικρά Ασία μεταξύ των οποίων και μελών της οικογένειάς μου; Οφείλει κάτι το ελληνικό κράτος στο Ναύπλιο για τους κοινωνικούς και εργατικούς αγώνες; Επειδή εμείς θεωρούμε ότι οφείλει, πρέπει να υπάρχει ρύθμιση τέτοια που να λύνει σωστά το συγκεκριμένο ζήτημα.

Ευχαριστώ για το χρόνο σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας):** Είναι σαφές κ. Πρόεδρε, να επαναλάβω τι απάντησα. Απάντησα αλλά δεν το κατέγραψε ο αγαπητός συνάδελφος. Είπα ότι ξηλώνει συνεχώς φόρους και τέλη ο παρών Υπουργός Οικονομικών και δεν πρόλαβε, θέλει μια τετραετία ακόμα να τα ξηλώσει όλα. Έχουμε ξηλώσει τους μισούς τους άλλους την επόμενη τετραετία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Τον λόγο έχει ο κ. Σταικούρας.

**ΧΡΗΣΤΟΣ ΣΤΑΙΚΟΥΡΑΣ (Υπουργός Οικονομικών):** Σας ευχαριστώ πολύ κ. Πρόεδρε, το γεγονός ότι οι αγαπητοί συνάδελφοι της Αξιωματικής Αντιπολίτευσης, εν πολλοίς, μιλούν εκτός νομοσχεδίου για άσχετα θέματα, είναι πρόδηλο λόγω της σοβαρότητας του νομοσχεδίου, του περιεχομένου και της έλλειψης επιχειρημάτων. Άκουσα εδώ από συναδέλφους, αναφορές, οι οποίες πραγματικά δημιουργούν αίσθηση για τη βαρύτητα αυτών που λένε. Ίσως δεν έχουν συνειδητοποιήσει τι λένε. Άκουσα συνάδελφο, να λέει εδώ τη λέξη ΄΄τελειώσατε΄΄. Θυμίζω ότι στο παρελθόν χρησιμοποιήθηκε ξανά αυτή η λέξη. Θα πρότεινα αυτά τα ρήματα που παραπέμπουν σε εκφορά λόγου, πάλι, από αυτό το κόμμα να τα αποφεύγουμε σε αυτή την αίθουσα. Άκουσα από άλλο συνάδελφο Αξιωματικής Αντιπολίτευσης να λέει 1η Δεκεμβρίου: ΄΄Καλό μήνα -με συνταγματική αναφορά στις εκλογές τον Ιούλιο του 2023-, μην λύνετε σοβαρά θέματα, είναι σοβαρά θέματα αλλά μην τα λύνετε. Αφήστε τα να τα δούμε μετά΄΄.

Αυτό ακριβώς κάνατε το 2019 και δεν ξέραμε τι να πρωτολύσουμε. Τα είχατε αφήσει όλα. Δεν είχατε ασχοληθεί με τίποτα επί μήνες εκτός από τις αυξήσεις φόρων. Είπατε ότι υπερασπιστήκατε τη ναυτιλία. Μάλιστα, γιατί η Digicom επανήλθε το 2015; Γιατί δεν μπορούμε να λύσουμε το θέμα επί τέσσερα χρόνια και προσπαθούμε; Γιατί επανήλθε τελευταία αφού είχε λυθεί το θέμα; Αφού το είχατε λύσει, αφού είχατε προστατεύσει τη ναυτιλία, γιατί επανήλθαν γραπτώς; Προφανώς δεν το είχατε λύσει, στη γνωστή λογική «το κρύβουμε κάτω από το χαλί και το μεταθέτουμε για τους επόμενους».

Θα μου επιτρέψετε να σας πω, με όλο το σεβασμό, ότι αυτή δεν είναι η θέση της σημερινής Κυβέρνησης. Εμάς οι Έλληνες πολίτες μας εμπιστεύτηκαν για να λύσουμε θέματα και όχι να τα κρύβουμε κάτω από το χαλί.

Τρίτη παρατήρηση. Άκουσα μόνο από έναν συνάδελφο, προς τιμήν της Αξιωματικής Αντιπολίτευσης, αλλά την Εισηγήτρια, να χρησιμοποιεί τη λέξη «σκανδαλώδης» ρύθμιση. Προς τιμήν τους οι άλλοι συνάδελφοι, απόδειξη του ότι δεν είναι ακριβώς, όπως τα λέει η Εισηγήτρια, δεν είπαν αυτή τη λέξη, ούτε μίλησαν ακριβώς έτσι. Απορώ, όμως, το νομοσχέδιο κατατέθηκε την προηγούμενη Παρασκευή. Δεν έχει αλλάξει. Από την προηγούμενη Παρασκευή έχει παρέλθει μια εβδομάδα. Σε σκάνδαλο δεν θα βγάλει ανακοίνωση ο ΣΥΡΙΖΑ από την προηγούμενη Παρασκευή; Τι έχει γίνει; Έχετε έξι μέρες ένα σκάνδαλο και δεν το έχετε βγάλει; Κύρια συνάδελφε, προχθές μιλήσατε, δεν κάνατε αναφορά για αυτό. Χθες κοίταξα τα πρακτικά. Καμία ερώτηση στην ακρόαση φορέων. Διάβασα τα πρακτικά μετά. Κανένας προβληματισμός. Και έρχεστε σήμερα εδώ και λέτε για «σκανδαλώδη» ρύθμιση; Δηλαδή, επί μία βδομάδα καμία αναφορά του ΣΥΡΙΖΑ. Δεν τοποθετούνται καν οι αρμόδιοι τομεάρχες εδώ για το θέμα. Θέτονται ερωτήματα εύλογα. Δόθηκαν απαντήσεις. Θα τις επαναλάβουμε, θα τις προσθέσουμε, θα τις εμπλουτίσουμε, αλλά έρχεται μία συνάδελφος εδώ, μία συνάδελφος, κανένας άλλος και χρησιμοποιεί τη λέξη «σκανδαλώδης» ρύθμιση, όταν η ίδια δεν έχει χρησιμοποιήσει τη λέξη επί τρεις συνεδριάσεις, χθες και προχθές.

Άκουσα και άλλα θέματα. Θα τρίβουν οι εταίροι τα μάτια τους με τις επιτυχίες της Κυβέρνησης. Ειρωνικά. Ας δούμε τη Δευτέρα στο Eurogroup τι θα πουν οι εταίροι. Θα υπάρχει αναφορά στην πρώτη μεταπρογραμματική Έκθεση της χώρας. Να δούμε θα είναι θετική ή αρνητική. Θα δούμε το περιεχόμενο και θα μου πείτε, κυρία συνάδελφε, μετά, αν οι εταίροι πράγματι θεωρούν ότι υπάρχουν επιτυχίες στη χώρα ή όχι.

Παρεμπιπτόντως, επί μήνες, κάθε φορά που βγαίνει ο πληθωρισμός του μήνα υπάρχει μια ανακοίνωση από την Αξιωματική Αντιπολίτευση. Όσους μήνες ήμασταν πάνω από το μέσο ευρωπαϊκό όρο, η ανακοίνωση ήταν «πληθωρισμός Μητσοτάκη». Τους προηγούμενους δύο μήνες που ήμασταν κάτω από τον ευρωπαϊκό μέσο όρο, η ανακοίνωση ήταν «πληθωρισμός Μητσοτάκη». Έθεσα το ερώτημα πότε δεν είναι «πληθωρισμός Μητσοτάκη». Ουδέποτε πήρα απάντηση, αλλά για τη χθεσινή ανακοίνωση δεν έχω δει πολλά. Χθες φαίνεται ότι η Ελλάδα έχει -δυστυχώς- έναν πολύ υψηλό πληθωρισμό. Δεν είναι αντικείμενο πανηγυρισμού 9%, αλλά έχει από τους χαμηλότερους στην Ευρώπη. Μόνο πέντε χώρες έχουν χαμηλότερο πληθωρισμό από την Ελλάδα. Οι άλλες δεκατέσσερις -κάποιες έχουμε και ίδιο ποσοστό- είναι υψηλότερο. 10,5% το Βέλγιο. 11,3% η Γερμανία. 21,4% η Εσθονία. Η Ιρλανδία μαζί με εμάς στο 9%. Η Ιταλία 12,5%. Η Λετονία 21,7%. Η Λιθουανία 21,4%. Η Ολλανδία 11,2%. Η Αυστρία 11,1%. Η Πορτογαλία 10,3%. Η Σλοβενία 10,8%. Η Σλοβακία 15,1%. Η Φινλανδία 9%. Ποια είναι η ανακοίνωση σας; Επαναλαμβάνω. Δεν είναι αντικείμενο πανηγυρισμού. Το 9% είναι υψηλότατος πληθωρισμός. Πλήττει το διαθέσιμο εισόδημα του πολίτη, αλλά να έχουμε μια αίσθηση του διεθνούς περιβάλλοντος και παράκληση να είμαστε όσο γίνεται πιο αντικειμενικοί.

Επί του θέματος. Δεν θα μιλούσα γι’ αυτά, αλλά απαντάω στα σχόλια της Αντιπολίτευσης που κυρίως ήταν εκτός νομοσχεδίου. Πάμε τώρα στον πυρήνα. Απαντάω στην Εισηγήτρια της Αξιωματικής Αντιπολίτευσης, γιατί οι άλλοι συνάδελφοι ήταν πάρα πολύ πιο προσεκτικοί και τα άλλα κόμματα ήταν πολύ πιο προσεκτικά.

Έχουμε αύξηση των εσόδων κατά 20 εκατομμύρια ευρώ σε ετήσια βάση από τη ναυτιλιακή κοινότητα, που διαπραγματεύτηκε και εξασφάλισε η σημερινή κυβέρνηση και άκουσα σήμερα από την Εισηγήτρια ότι είναι μείωση. Διασφαλίζουμε την είσπραξη του ελλείμματος που προέκυψε από το νέο συνυποσχετικό επί των ημερών της προηγούμενης κυβέρνησης, ασχολίαστο. Προσελκύουμε, όπως είπε ο κ. Βεσυρόπουλος προχθές, τη διαχείριση των πλοίων υπό ελληνική ή ξένη σημαία από την Ελλάδα, η οποία έχει αυξηθεί από το 2019 από τα 207 εκατομμύρια στα 272 εκατομμύρια το 2022, δεν αξιολογείται καθόλου. Άρα, εδώ ουσιαστικά μιλάμε εκτός πραγματικότητας.

 Έχουν εκπληρωθεί μέχρι σήμερα οι οικονομικές υποχρεώσεις των Ελλήνων εφοπλιστών προς το ελληνικό κράτος, όπως αυτές απορρέουν από τα προηγούμενα σχετικά συνυποσχετικά; Κυρίες και κύριοι συνάδελφοι, το 2012 το Ελληνικό Δημόσιο εισέπραττε 12,5 εκατομμύρια από τα πλοία με ελληνική σημαία από τον φόρο χωρητικότητας. Το 2013 θεσμοθετήθηκε, από την τότε κυβέρνηση, η φορολόγηση των πλοίων με ξένη σημαία. Το 2013 υπεγράφη, από την τότε κυβέρνηση, το πρώτο συνυποσχετικό για την οικειοθελή παροχή της ναυτιλιακής κοινότητας, η οποία αντιστοιχούσε στο ισόποσο του φόρου χωρητικότητας που καταβαλλόταν για τα πλοία από ελληνική ή ξένη σημαία. Το ποσό με την πρόσθετη πράξη που υπεγράφη και κυρώθηκε με το ν.4301/2014 ήταν 105 εκατομμύρια ετησίως. Στη συνέχεια, επεκτάθηκε στην πενταετία το ποσό της οικειοθελούς παροχής του πρώτου συνυποσχετικού. Το νέο συνυποσχετικό επί των ημερών της διακυβέρνησης ΣΥΡΙΖΑ, που κυρώθηκε με το ν.4607/2019, ήταν οικειοθελής παροχή, -ελπίζω να διαψεύσετε κάποια δημοσιεύματα όλως τυχαίως, σήμερα, που συμπίπτουν με την εισήγηση της Εισηγήτριας της Αξιωματικής Αντιπολίτευσης και μόνο της Εισηγήτριας- η οποία υπολογίζεται σε διαφορετική βάση υπολογισμού σε σχέση με το πρώτο συνυποσχετικό. Η οικειοθελής παροχή επί των ημερών της προηγούμενης κυβέρνησης ορίζεται με συντελεστή επί των εισαγόμενων μερισμάτων για τους φορολογικούς κατοίκους Ελλάδος τελικούς δικαιούχους και μετόχων των πλοιοκτητριών εταιρειών πλοίων υπό ελληνική ή ξένη σημαία. Το ποσό που συμφωνήθηκε το 2019 ανερχόταν σε 40 εκατομμύρια ευρώ.

Σήμερα, αυξάνουμε το ποσό του συνυποσχετικού σε 60 εκατομμύρια ευρώ και το ερώτημα που πρέπει να απαντήσω είναι πώς θα εισπράττεται αυτό το ποσό, αφού ο συντελεστής μειώθηκε από το 10% στο 5%. Αυτό τέθηκε σήμερα. Η απάντηση είναι απλή. Μόλις έγινε ο υπολογισμός των στοιχείων για τη διετία, όπου εφαρμόστηκε το 10% επί των εισαγόμενων μερισμάτων, ο κ. Βεσυρόπουλος έδωσε αναλυτικά στοιχεία και θα τα επαναλάβει, διαπιστώθηκε ότι δεν υπήρχε διαδικασία για την είσπραξη των 20 εκατομμυρίων και γι’ αυτό θεσμοθετήσαμε το Μάρτιο του 2020 τον ν.4916/2022, για τη διαδικασία άμεσης είσπραξης του. Δεν υπήρχε. Εκδόθηκε σχετική εγκύκλιος και το ποσό αυτό θα εισέλθει στα δημόσια ταμεία.

Επιπλέον, όμως, συγκρατήστε το, προβλέπεται να εφαρμοστεί συντελεστής 5%, όχι μόνο στα εισαγόμενα μερίσματα, αλλά και στην υπεραξία από την πώληση μετοχών πλοιοκτητριών εταιρειών πλοίων υπό ελληνική ή ξένη σημαία, έως το επίπεδο φυσικών προσώπων, καθώς και εφαρμογή του ίδιου συντελεστή 5% στην υπεραξία που προκύπτει από την πώληση μετοχών των εν λόγω εταιρειών. Η οικειοθελής αυτή παραδοχή αφορά και στους τελικούς μετόχους ναυλωτριών εταιρειών γυμνών πλοίων και μισθωτριών εταιρειών πλοίων υπό χρηματοδοτική μίσθωση. Άρα, διευρύνουμε το πεδίο. Και εξασφαλίζουμε ότι θα εισπράξουμε το ποσό και διευρύνουμε το πεδίο.

 Και κάτι ακόμα, ρήτρα για την επέκταση της εφαρμογής του συνυποσχετικού σε όλους τους υπόχρεους και κατ’ επέκταση στις υπόχρεες διαχειρίστριες εταιρείες των πλοίων υπό ελληνική ή ξένη σημαία. Η ρήτρα αυτή ενεργοποιείται μόνο εφόσον η πρόσθετη πράξη έχει συνυπογραφεί από το συντριπτικό ποσοστό της ναυτιλιακής κοινότητας, που ανέρχεται, τουλάχιστον, στο 90% του συνόλου της χωρητικότητας πλοίων, πλοιοκτητριών εταιρειών που διαχειρίζονται από την Ελλάδα. Άρα, διασφαλίζουμε ότι θα πληρώνουν όλοι, όταν έχει υπογραφεί με συντριπτικό ποσοστό ή ίσο ή ανώτερο του 90%, αυτήν την οικειοθελή παροχή.

Με βάση τα στοιχεία του Υπουργείου Ναυτιλίας και Νησιωτικής Πολιτικής, αυτοί που έχουν υπογράψει την πρόσθετη πράξη είναι το 91,56% επί του συνόλου της χωρητικότητας των πλοίων υπό ελληνική ή ξένη σημαία που διαχειρίζονται από την Ελλάδα. Άρα διασφαλίζουμε, συμπερασματικά, το ποσό το οποίο είναι στο συνυποσχετικό, κάτι που δεν είχε διασφαλιστεί και απεδείχθη εκ του αποτελέσματος από το προηγούμενο συνυποσχετικό. Γι’ αυτό και εδώ δόθηκαν συγκεκριμένα ποσά. Και εδώ, θέλω να πιστεύω, ότι έχουμε μια ομοθυμία και ομόνοια στο εξής: Ότι η ελληνική πολιτεία, διαχρονικά, οφείλει και θέλω να ελπίζω ότι αυτό ισχύει και για τη σημερινή Αξιωματική Αντιπολίτευση, να διαφυλάσσει το ευνοϊκό πλαίσιο για τη ναυτιλία. Ο λόγος είναι απλός. Αρκεί κανείς να μελετήσει, χωρίς λαϊκισμούς, το Σύνταγμά μας.

Στο άρθρο 107 του Συντάγματος προβλέπεται η αυξημένη τυπική ισχύς για το νομοθετικό πλαίσιο που διέπει τη ναυτιλία, Και γιατί προβλέφθηκε αυτό; Η απάντηση είναι απλή. Αν ανατρέξουμε στα χθεσινά δημοσιεύματα με τις εκθέσεις διεθνών οργανισμών, εν προκειμένω τη μελέτη του ΟΗΕ, θα διαπιστώσουμε ότι η ελληνόκτητη ναυτιλία αποτελεί την πρώτη παγκόσμια δύναμη. Και φαντάζομαι δεν χρειάζεται να εξηγήσω για ποιους εθνικούς λόγους είναι αναγκαίο να διατηρήσουμε το πλεονέκτημα στη βιομηχανία της χώρας μας, στη ναυτιλία δηλαδή, σε διεθνές και προφανώς σε ευρωπαϊκό επίπεδο.

Και μια τελευταία παρατήρηση. Είμαστε υπέρ του συμψηφισμού, είπανε κάποια κόμματα, αλλά να πάνε τα χρήματα στους εργαζόμενους του Σκαραμαγκά και όχι να πληρωθούν μέσω της ειδικής διαχείρισης. Καταρχήν, η απόφαση του διαιτητικού δικαστηρίου επιδικάζει ποσά υπέρ της ΕΝΑΕ και όχι υπέρ των εργαζομένων. Έχει επιδικαστεί ένα ποσό ύψους 122 εκατομμυρίων ευρώ υπέρ της ΕΝΑΕ. Το ποσό αυτό δεν μπορεί να δοθεί στους εργαζόμενους απευθείας, αφενός, γιατί κάτι τέτοιο παραβιάζει το Σύνταγμα, τους νόμους και τη διαιτητική απόφαση, αφού, όπως είπαμε τα χρήματα έχουν επιδικαστεί υπέρ της ΕΝΑΕ και αφετέρου, επειδή μια τέτοια απευθείας απόδοση θα συνιστούσε κρατική ενίσχυση. Και σας θυμίζω, ότι στο Σκαραμαγκά πληρώνουμε, επειδή ακριβώς η προηγούμενη κυβέρνηση τα άφησε κάτω από το χαλί, για να μην τα λύσει τα θέματα, πρόστιμο κάθε έξι μήνες, εδώ και κάποια χρόνια. Ήταν η λογική συναδέλφου, «αφήστε τα θέματα για το μέλλον». Προκειμένου, λοιπόν, να δοθεί το μεγαλύτερο μέρος αυτού του ποσού στους εργαζόμενους και επειδή, οποιαδήποτε καταβολή απευθείας στους εργαζόμενους θα συνιστούσε, όπως είπα, κρατική ενίσχυση, νομοθετούμε τις διατάξεις που σας καλούμε να ψηφίσετε, ώστε να καταβληθούν τα χρήματα στην ΕΝΑΕ που τελεί υπό ειδική διαχείριση και να διανεμηθούν μέσω των σχετικών πινάκων διανομής, που θα συνταχθούν, όπως προβλέπει ο νόμος. Ο μόνος τρόπος να πάνε στους εργαζόμενους είναι μέσω της ειδικής διαχείρισης και, ως εκ τούτου, να νομοθετούμε προκειμένου να ικανοποιηθούν οι εργαζόμενοι. Και το γνωρίζουν οι εργαζόμενοι αυτοί. Έχουμε κάνει διαδοχικές συναντήσεις στο Υπουργείο Οικονομικών και με το Υπουργείο Εργασίας που είναι επισπεύδων. Δεν υπήρχε καμία άλλη, νομικά και πραγματικά, εφικτή λύση, ώστε να ικανοποιηθούν πρωτίστως οι εργαζόμενοι.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Υπουργό. Το λόγο έχει ο Υφυπουργός Οικονομικών, κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, κύριε Πρόεδρε δεν θα τοποθετηθώ επί των άρθρων, το έχω κάνει χθες το απόγευμα, στην συνεδρίαση της Διαρκούς Επιτροπής Οικονομικών. Θα επικεντρωθώ σε τρία θέματα και στη συνέχεια της πρωινής μου τοποθέτησης, θα αναγκαστώ να επαναλάβω κάποια πράγματα και στη συνέχεια της τοποθέτησης του κυρίου Υπουργού, πριν από λίγο, για το νέο συνυποσχετικό. Με το ν.4607/2019 κυρώθηκε το συνυποσχετικό που υπέγραψε ο πρώην Πρωθυπουργός, κύριος Τσίπρας, με τον πρώην Πρόεδρο της Ναυτιλιακής Κοινότητας, κ. Βενιάμη. Προέβλεπε εφαρμογή συντελεστή 5% μόνο στα εισαγόμενα μερίσματα. Επαναλαμβάνω, προέβλεπε το συνυποσχετικό αυτό εφαρμογή συντελεστή 10% μόνο στα εισαγόμενα μερίσματα και βάσει αυτού του συνυποσχετικού υποβλήθηκαν δηλώσεις από τη ναυτιλιακή κοινότητα.

Έτος υποβολής δήλωσης 2019 -τα επαναλαμβάνω και για την κυρία Παπανάτσιου, τα έχω πει και χθες και σήμερα- δηλωθέντα ποσά 298.371.847,39 ευρώ, οικειοθελή παροχή με συντελεστή μόνο στα εισαγόμενα μερίσματα 10%, άρα στα 298 εκατομμύρια πάει 29.837.184,74 ευρώ, ελάχιστη απαιτούμενη οικειοθελή παροχή, βάσει του Συνυποσχετικού που κυρώθηκε με το ν.4607/2019, 40 εκατομμύρια ευρώ -κρατήστε τα νούμερα γιατί θα δούμε τις διαφορές με το δικό μας Συνυποσχετικό, αυτό που κυρώνουμε με τη συζήτηση τώρα- ποσό ελλείμματος 10.162.815,40 ευρώ.

Έτος υποβολής δήλωσης 2020, δηλωθέντα ποσά 292.972.391,61 ευρώ, οικειοθελής παροχή που βεβαιώθηκε βάσει του συντελεστή 10% μόνο στα εισαγόμενα μερίσματα- γιατί μόνο αυτό προβλεπόταν- 29.297.239,16 ευρώ, απαιτούμενη ελάχιστη οικειοθελή παροχή 40 εκατομμύρια, ποσό ελλείμματος 10.702.760,80 ευρώ.

Σύνολο ποσού ελλείμματος των δύο ετών -γιατί όπως προβλέπεται στο Συνυποσχετικό, ανά δύο έτη εξετάζουμε το έλλειμμα- 20.865.576,20 ευρώ.

Υπήρχε όμως τρόπος, να μπορέσουμε να εισπράξουμε το ποσό αυτό, είχε προβλεφθεί από την προηγούμενη κυβέρνηση στο ν.4607/2019, εάν προκύψει ποσό ελλείμματος, να μπορέσει να υπάρχει μια διαδικασία βεβαίωσης και είσπραξης; Φυσικά και όχι, δεν υπήρχε τίποτα.

Ερχόμαστε τώρα να συγκρίνουμε το Συνυποσχετικό το δικό μας, αυτό που κυρώνουμε τώρα και να δούμε τις διαφορές. Με την κύρωση, λοιπόν, της πρόσθετης πράξης του νέου Συνυποσχετικού, μεταξύ του ελληνικού Δημοσίου και της ναυτιλιακής Κοινότητας, που έχει συνυπογράψει ο Πρωθυπουργός μας, ο Κυριάκος Μητσοτάκης, με τη νέα πρόεδρο της ναυτιλιακής Κοινότητας, την κυρία Τραυλού, προβλέπονται: Πρώτον, εφαρμογή συντελεστή 5% στα εισαγόμενα μερίσματα, αλλά επιπλέον και την υπεραξία από την πώληση μεριδίων πλοιοκτητριών εταιρειών πλοίων υπό ελληνική ή ξένη σημαία, έως το επίπεδο φυσικών προσώπων, πράγμα που δεν προβλεπόταν στο προηγούμενο Συνυποσχετικό. Η εν λόγω εφαρμογή συμπίπτει με το καθεστώς που ήδη ισχύει από πολύ νωρίτερα, δηλαδή για όλα τα υπόλοιπα εισοδήματα που αποκτώνται από την 1η Ιανουαρίου του 2020, βάσει του άρθρου 40 παράγραφος 1 του Κώδικα Φορολογίας Εισοδήματος, όπως αυτό τροποποιήθηκε με το άρθρο 24 του ν.4646/2019 της Κυβέρνησης του Κυριάκου Μητσοτάκη.

Δεύτερον, εισάγεται ρητή πρόβλεψη για την εφαρμογή του ίδιου συντελεστή 5%, για πρώτη φορά στην υπεραξία που προκύπτει από την πώληση μετοχών των εν λόγω εταιρειών, άρα διευρύνεται το πεδίο εφαρμογής σε δύο ακόμη σημεία, στην υπεραξία από την πώληση μεριδίων πλοιοκτητριών εταιρειών πλοίων υπό ελληνική ή ξένη σημαία έως το επίπεδο φυσικών προσώπων και στην υπεραξία που προκύπτει από την πώληση μετοχών των εν λόγω εταιρειών, που δεν προβλεπόταν στο Συνυποσχετικό του ΣΥ.ΡΙΖ.Α..

Τρίτο, -και σημαντικότερο- προβλέπεται αύξηση της ελάχιστης ετήσιας οικειοθελούς παροχής της ναυτιλιακής κοινότητας, από τα 40 εκατομμύρια ευρώ στα 60 εκατομμύρια ευρώ και απαντώ στο ερώτημα της κυρίας Ελευθεριάδου, Εισηγήτριας της Αξιωματικής Αντιπολίτευσης, για δεύτερη φορά, όλο αυτό το Συνυποσχετικό είναι φαινομενικό για να ψηφίσουμε ή στην πράξη; Και επαναλαμβάνω ότι είναι στην πράξη. Όταν τα μερίσματα ήταν 300 εκατομμύρια ευρώ και ο συντελεστής ήταν 10% -δηλαδή στα 300 εκατομμύρια περίπου, 30 εκατομμύρια- και η οικειοθελής παροχή ήταν 40 εκατομμύρια και υπήρχε το έλλειμμα με συντελεστή 10% στα 40 εκατομμύρια, φανταστείτε ότι με το 5% στα 60 εκατομμύρια, πιστεύω ότι πάλι θα υπάρξει, αλλά αυξάνοντας στα 60 εκατομμύρια και τρόπο βεβαίωσης και είσπραξης αυτών που θα σας αναφέρω παρακάτω, είναι στην πράξη, κυρία Ελευθεριάδου.

Πιστεύω, να το καταλάβετε και να το ψηφίσετε. Επαναλαμβάνω, ότι το συνυποσχετικό αυτό, σήμερα, είναι πρόσθετη πράξη πάνω στο δικό σας, βελτιώνοντας τα σημεία αυτά που σας αναφέρω και όχι στο δημοσίευμα αυτό που λέει ΄΄εάν θέλετε μας δίνετε΄΄, αποτελεί οικειοθελή συνεισφορά των εφοπλιστών, δείχνει την πολιτική επιλογή της Κυβέρνησης, η οποία κινείται στην λογική ΄΄αν θέλετε μας δίνετε΄΄ και την ίδια στιγμή κόβετε στο μισό τη φορολογία για τα μερίσματα. Το «αν θέλετε μας δίνετε» είναι το συνυποσχετικό το δικό σας, που ερχόμαστε εμείς με πρόσθετη πράξη και βελτιώνουμε τρία σημεία.

Υπάρχει, επιπλέον, εφεξής, για λόγους ίσης μεταχείρισης από την 1η Ιανουαρίου 2022, συλλογική ρήτρα υποχρεωτική για όλους, καθώς επεκτείνεται η εφαρμογή της και σε όσους δεν έχουν υπογράψει και ενεργοποιείται σε ποσοστό μεγαλύτερο του 90% των υπογραφόντων εκ μέρους της ελληνικής ναυτιλίας, πράγμα που δεν υπήρχε στο δικό σας συνυποσχετικό. Σε ό,τι αφορά τα συγκριτικά στοιχεία, ανέφερε ο κύριος Υπουργός, εγώ θα σας πω συγκεκριμένα πράγματα, γιατί πάντα μου αρέσει να μιλάω με αριθμούς και να μην αφήνω αναπάντητο τίποτα. Το 2019, συνυποσχετικό ΣΥΡΙΖΑ, ν.4607, συμμετοχή συνυπέγραψαν το 55% της ναυτιλιακής κοινότητας. Το 2022 δεν προβλεπόταν συλλογική ρήτρα, 2022 συμμετοχή 91,56%. Συνυπέγραψε το 91,56% της ναυτιλιακής κοινότητας. Άρα είναι πάνω από το 90%, όπως προβλέπεται ρητά στο συνυποσχετικό. Άρα, συμμετέχουν υποχρεωτικά όλοι στην οικειοθελή αυτή παροχή. Από το 2019 μέχρι το 2022, όμως, υπάρχει μια σημαντική αύξηση των πλοίων, με διαχειρίστριες εταιρείες στην Ελλάδα. Συνεπώς, το ποσοστό είναι συντριπτικό από την αύξηση συμμετοχής της ελληνικής πλοιοκτησίας. Πάμε στα ποσά. Συνυποσχετικό 2019, χωρητικότητα σε κόρους 207.191.083. Πρόσθετη πράξη 2022, χωρητικότητα σε κόρους 272.372.603, από τα 207 εκατομμύρια πάμε στα 272 εκατομμύρια, συντριπτική η διαφορά.

Στο σημείο όμως αυτό, θα διευκρινίσω τι κάναμε για να εισπράξουμε τα ποσά αυτά στο συνυποσχετικό που δεν πρόβλεψε ο ΣΥΡΙΖΑ με το ν.4607. Υποβλήθηκαν οι δηλώσεις του 2019 και του 2020 και πρέπει να εισπραχθούν τώρα, όπως προβλέπουμε για διαρκή είσπραξη και βεβαίωση των ποσών αυτών και για το δικό μας συνυποσχετικό. Στο σημείο αυτό, είναι ιδιαίτερα σημαντικό να υπενθυμίσω, ότι με το άρθρο 59 του ν.4916/2022, για πρώτη φορά η κυβέρνηση του Κυριάκου Μητσοτάκη, εισηγήθηκε και ψήφισε διάταξη, η οποία ορίζει τη βεβαίωση και την είσπραξη του ελλείμματος του νέου συνυποσχετικού, καθορίζοντας τις σχετικές διαδικαστικές λεπτομέρειες, καθώς και την αρμόδια ΔΟΥ που το εισπράττει. Κατόπιν, δηλαδή, πρωτοβουλίας της δικής μας κυβέρνησης, διασφαλίζεται για πρώτη φορά η είσπραξη του σχετικού ελλείμματος.

Επειδή δεν πρέπει να αφήνουμε τίποτα και επειδή αναφέρθηκαν δυο-τρεις συνάδελφοι στον κύριο Εμμανουηλίδη, στον Πρόεδρο της Ομοσπονδίας Επιχειρηματιών Τουρισμού και Ιδιοκτητών Τουριστικών Γραφείων και Λεωφορείων Ελλάδος, εγώ δεν είπα ότι κατά τη διάρκεια της υγειονομικής κρίσης δεν υπήρξαν προβλήματα σε όλους τους κλάδους, δεν το αρνήθηκα ποτέ. Κατά τη διάρκεια της υγειονομικής κρίσης και μετέπειτα της ενεργειακής, υπήρξαν προβλήματα σε όλους τους κλάδους. Αυτό το ξέρει όλος ο κόσμος. Τι έκανε όμως η κυβέρνηση του Κυριάκου Μητσοτάκη; Ήρθε με μέτρα πλέον των 43 δισεκατομμυρίων ευρώ, στήριξε την κοινωνία, τις επιχειρήσεις, τα νοικοκυριά, τους ανέργους, τους εργαζόμενους και φυσικά και τον κλάδο των τουριστικών γραφείων και τουριστικών λεωφορείων, που, όπως μας είπε χθες ο Πρόεδρος, αντιμετωπίζουν προβλήματα. Το ανέφερα, όμως, μόνο στο συγκεκριμένο νομοσχέδιο, αυτό που συζητάμε τώρα, που έχουμε στα χέρια μας, μόνο σε αυτό το νομοσχέδιο που συζητάμε σήμερα, τρεις διατάξεις είναι ευνοϊκές γι’ αυτούς, τρεις διατάξεις αφορούν τον κλάδο τους.

Πρώτη διάταξη. Η εξομοίωση των τελών κυκλοφορίας των τουριστικών λεωφορείων και για το έτος 2023, όπως για το έτος 2021 και 2022, με τα τέλη κυκλοφορίας των υπεραστικών λεωφορείων. Του είπα χθες του κ. Εμμανουηλίδη, από τα 595 ευρώ που πληρώνατε, τώρα πληρώνετε εξομοιωμένο τέλος κυκλοφορίας με τα υπεραστικά ΚΤΕΛ, δηλαδή, 300 ευρώ.

Δεύτερη διάταξη. Αφορά το φόρο υπεραξίας κατά τη μεταβίβαση των τουριστικών λεωφορείων που συμπεριλαμβάνονται σε αυτή τη διάταξη και τα ταξί και τα λεωφορεία των υπεραστικών ΚΤΕΛ. Η διαδικασία αυτή έληγε με τον αντικειμενικό προσδιορισμό της αξίας των οχημάτων 01/12/2022, σήμερα παρεμπιπτόντως, και εμείς δίνουμε παράταση για άλλα δύο χρόνια, μέχρι 31/12/2024.

Και τρίτη διάταξη που αφορά τον κλάδο τους, είναι η παράταση του μειωμένου συντελεστή Φ.Π.Α. 13% στις μεταφορές προσώπων. Άρα, μόνο σε αυτό το νομοσχέδιο, υπάρχουν τρεις ευνοϊκές διατάξεις για τον συγκεκριμένο κλάδο. Λύνονται όλα τα προβλήματα; Φυσικά και όχι. Αλλά κάνουμε ότι μπορούμε. Ότι δημοσιονομικό πλεόνασμα προκύπτει, το διαθέτουμε για τη στήριξη της Ελληνικής κοινωνίας. Τελεία και παύλα.

Πάμε τώρα, λίγο, στον κύριο Αλεξιάδη για τους 29 φόρους που επέβαλε –και δεν αμφισβητείται- η κυβέρνηση του ΣΥΡΙΖΑ.

Να δούμε, όμως, και πως ήρθε η κυβέρνηση του ΣΥΡΙΖΑ στην εξουσία. Προεκλογικά δεσμεύτηκε για καταργήσεις άρθρων και νόμων για φορολογικούς συντελεστές, κατάργηση των μνημονίων, κατάργηση του ΕΝΦΙΑ κλπ. Και στην πράξη τι έκανε; Ήρθε και αύξησε όλους τους φόρους, άμεση, έμμεση φορολογία, φορολογία ιδιοκτησίας, περιουσίας δηλαδή, υπέρμετρα. Αυτό το γνωρίζει ο Ελληνικός λαός. Αποφάσισε στις εκλογές του 2019 έτσι κι αλλιώς.

Πάμε να πούμε τι κάναμε εμείς. Γιατί ο κ. Αλεξιάδης είπε, ότι η κυβέρνηση του ΣΥΡΙΖΑ -αυτό είναι ιστορικό ανέκδοτο, το οποίο έχει ξαναπεί και σε άλλη Επιτροπή- είναι η κυβέρνηση αυτή που μείωσε τους φόρους. Το τι έκανε η κυβέρνηση του ΣΥΡΙΖΑ, τι υποσχέθηκε προεκλογικά και τι έκανε μετεκλογικά το ξέρει ο ελληνικός λαός πάρα πολύ καλά και έχει και μέτρο σύγκρισης. Τι κάναμε εμείς στα τρεισήμισι αυτά χρόνια. Δεσμευτήκαμε προεκλογικά για μειώσεις φόρων συγκεκριμένων και στα τρεισήμισι χρόνια, σήμερα που μιλάμε, με τις διατάξεις αυτού του νομοσχεδίου, τελειώνοντας, κάναμε πράξη το 100% των δεσμεύσεών μας.

Με τη σειρά, επιγραμματικά, σύντομα, ορισμένες από αυτές.

Άμεση φορολογία, φορολογία φυσικών προσώπων: Μειώσαμε τον αρχικό φορολογικό συντελεστή από το 22% στο 9% για όλα τα φυσικά πρόσωπα. Μειώσαμε τους υπόλοιπους ανώτερους φορολογικούς συντελεστές κατά μία μονάδα. Αυξήσαμε το αφορολόγητο κατά 1.000 ευρώ για κάθε παιδί ανεξαρτήτως τον αριθμό των τέκνων.

Νομικά πρόσωπα, άμεση φορολογία: Μειώσαμε το συντελεστή φορολόγησης από τα 28% στο 22%. Μειώσαμε τα μερίσματα από το 10% στο 5%.

Προκαταβολή φόρου: Μειώσαμε την προκαταβολή φόρου για τα φυσικά πρόσωπα από το 100% στο 55%. Επαναφέραμε τον συντελεστή εκεί που τον βρήκατε εσείς και τον πήγατε στα ύψη και μειώσαμε την προκαταβολή φόρου στα νομικά πρόσωπα από το 100% στο 80%.

ΕΝΦΙΑ: Ενώ δεσμευτήκατε να καταργήσετε αυτόν τον «άδικο» φόρο, ήρθατε και τον αυξήσατε υπερτριπλασιάζοντας τους φορολογικούς συντελεστές στο συμπληρωματικό φόρο. Δεσμευτήκαμε εμείς προεκλογικά για μείωση του φόρου ΕΝΦΙΑ, περιουσίας στα φυσικά πρόσωπα κατά 30%. Τον πρώτο χρόνο της διακυβέρνησης 20% και 10% στα υπόλοιπα χρόνια της διακυβέρνησης και ήρθαμε από τον πρώτο μήνα της διακυβέρνησης μας και μειώσαμε τον ΕΝΦΙΑ, όχι 20% αλλά 22% μεσοσταθμικά. Τον πρώτο μήνα τα εκκαθαριστικά του ΕΝΦΙΑ του 2019, μεσοσταθμικά τα φυσικά πρόσωπα πλήρωσαν 22% λιγότερο. Για πρώτη φορά οι πολίτες, οι κάτοχοι περιουσίας, εκατομμύρια πολίτες, πήραν εκκαθαριστικά ΕΝΦΙΑ με μειωμένο φόρο, με κυβέρνηση Κυριάκου Μητσοτάκη.

Φέραμε φέτος τα εκκαθαριστικά του 2022 και μειώσαμε το φόρο όχι 10%, άλλο 13% μεσοσταθμικά, δηλαδή συνολική μείωση του φόρου στα φυσικά πρόσωπα 35%, ενώ η προεκλογική μας δέσμευση ήταν 30%. Μειώσαμε τον ΕΝΦΙΑ στα φυσικά πρόσωπα σε πραγματικά νούμερα σε σύγκριση με το εκκαθαριστικό του 2018, το τελευταίο του ΣΥΡΙΖΑ, κατά 920 εκατομμύρια ευρώ. Οκτώ στους δέκα φορολογούμενους πήραν εκκαθαριστικό του ΕΝΦΙΑ μειωμένο, φέτος, το 2022.

Εισφορά αλληλεγγύης, αυτός ο περιβόητος φόρος, που έχει επιβληθεί το 2011, ήταν ένα έκτακτο μέτρο και έληγε 31/12/2016. Ήρθε η κυβέρνηση του ΣΥΡΙΖΑ και αντί να τον καταργήσει, 31/12 έληγε, τον έκανε μόνιμο φόρο και υπερτριπλασίασε τους συντελεστές φορολόγησης του φόρου αυτού. Να θυμίσω, μόνο, ότι η Νέα Δημοκρατία, όταν έφυγε από την Κυβέρνηση του 2015 υπήρχαν συντελεστές από τα 12 έως τα 20.000 ευρώ -για τα φυσικά πρόσωπα εννοούμε- από τα 12.000 έως 20.000 ευρώ, δηλαδή 0,7%. Ήρθε η Κυβέρνηση του ΣΥΡΙΖΑ, τον αντίστοιχο συντελεστή για το ίδιο εύρος εισοδήματος τον πήγε 2,2%, δηλαδή υπερτριπλασίασε τον συντελεστή. Από τα 20 ως 30.000 ευρώ, που είναι τα μέσα νοικοκυριά, που είναι ο μέσος πολίτης, πήγε τον συντελεστή από το 1,4 που είχε αφήσει η Νέα Δημοκρατία στο 5%. Πάνω από τρεις φορές αύξηση του φόρου.

Και ερχόμαστε εμείς και υλοποιούμε την προεκλογική μας δέσμευση, αφού δύο χρόνια αναστείλαμε για τον ιδιωτικό τομέα την εισφορά αλληλεγγύης. Ερχόμαστε, από 1/1/2023 νομοθετήθηκε αυτό, έγινε διάταξη, είναι νόμος του κράτους, καταργούμε για όλα τα φυσικά πρόσωπα την ειδική εισφορά αλληλεγγύης, μισθωτούς του ιδιωτικού τομέα, μισθωτούς του δημόσιου τομέα, αγρότες, ιδιοκτήτες ακινήτων, επιχειρηματίες, δηλαδή για όλα τα φυσικά πρόσωπα πάνω από 3 εκατομμύρια ωφελούμενους πολίτες.

Σας ευχαριστώ πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ Προέδρος της Επιτροπής):** Εμείς ευχαριστούμε πολύ τον κ. Υφυπουργό, ο οποίος τοποθετήθηκε, εφ΄ όλης της φορολογητέας ύλης.

Κυρίες και κύριοι συνάδελφοι, σε αυτό το σημείο ολοκληρώθηκε η συζήτηση επί του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2019/2235 -Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία- Επείγουσες φορολογικές και τελωνειακές ρυθμίσεις- Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων- Μισθολογικές ρυθμίσεις και άλλες διατάξεις.

Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε με τις θέσεις των κομμάτων επί της αρχής.

Ο Εισηγητής της Πλειοψηφίας, ο κ. Κοντογεώργος, ψηφίζει υπέρ.

Η Εισηγήτρια της Μειοψηφίας, κυρία Ελευθεριάδου, επιφυλάσσεται.

Ο Ειδικός Αγορητής του Κινήματος Αλλαγής, κ. Σκανδαλίδης, επιφυλάσσεται.

Η Ειδική Αγορήτρια του ΚΚΕ, κ. Μανωλάκου, ψηφίζει κατά.

Ο Ειδικός Αγορητής της ΕΛΛΗΝΙΚΗΣ ΛΥΣΗΣ- ΚΥΡΙΑΚΟΣ ΒΕΛΟΠΟΥΛΟΣ, κ. Βιλιάρδος επιφυλάσσεται, και

ο Ειδικός Αγορητής του ΜεΡΑ25, κ. Λογιαδής, ψηφίζει κατά.

Όπως προκύπτει, από τις τοποθετήσεις των Εισηγητών και Ειδικών Αγορητών, τα άρθρα 1 έως 62, του σχεδίου νόμου γίνονται δεκτά, ως έχουν, κατά πλειοψηφία.

Επίσης, γίνεται δεκτό και το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Δεκτό κατά πλειοψηφία. Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2019/2235 -Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία- Επείγουσες φορολογικές και τελωνειακές ρυθμίσεις- Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων- Μισθολογικές ρυθμίσεις και άλλες διατάξεις γίνεται δεκτό επί της αρχής, επί των άρθρων και στο σύνολό του κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αμανατίδης Γεώργιος, Αναστασιάδης Σάββας, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Δελής Ιωάννης, Μανωλάκου Διαμάντω, Χήτας Κωνσταντίνος, Λογιάδης Γεώργιος και Μπακαδήμα Φωτεινή.

Τέλος και περί ώρα 12.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**